text:
E CPI pa luna di Februari 2018 ta 118.79, loke ta representa un subida di 0.8% compara cu e indice di Januari 2018 (117.89) y acumulando un subida di 1.0% te cu na Februari di e aña aki.
E cambio di e CPI pa e ultimo diesdos (12) lunanan (Februari 2017 te cu Februari 2018) ta 1.9%, un subida di 2.2 ppt compara cu e periodo corespondiente di aña pasa (-0.3%). E promedio anual di e tasa di inflacion pa e periodo di Februari 2017 te cu Februari 2018 ta -0.2%, un subida di 0.6 ppt compara cu e -0.8% registra den e periodo di Februari 2016 te cu Februari 2017.
Durante e luna aki, shete (7) di e diesdos (12) sectornan a registra subida di prijs. E subidanan cu tawata tin e mayor efecto riba e CPI a wordo registra pa e sectornan di “Cuminda y bebida no-alcoholico” (3.5%) y “Transporte” (0.7%), causando un efecto di 0.51 y 0.12 ppt, respectivamente. E subidanan den e restante sectornan a contribui cu un efecto di 0.16 ppt riba e CPI di Februari 2018.
E subidanan aki a wordo contraresta parcialmente door di principalmente caidanan den e indicenan di e sectornan di “Recreacion y cultura” (-0.2%) y “Restante bienes y servicio” (-0.2%), cu cada uno a contribui cu un efecto di -0.01 ppt riba e CPI di Februari 2018. E caida den e sector restante a contribui cu un efecto insignificante riba e CPI di Februari 2018.
E subida den e sector di “Cuminda y bebida no-alcoholico” a wordo causa principalmente door di un subida den e categoria “Cuminda” (4.0%), causando un efecto di 0.50 ppt. E subida den e sector di “Transporte” a wordo causa door di subida di 2.5% den e categoria “Gasto relaciona cu uso di vehiculo di transporte personal”, causando un efecto di 0.22 ppt.
E caida den e sector di “Recreacion y cultura” a wordo causa principalmente door di un caida den e categoria “Vacacion” (-8.4%), causando un efecto di -0.05 ppt. E caida den e sector di “Restante bienes y servicio” a wordo causa principalmente door di caida di 0.9% den e categoria “Otro articulonan personal”, causando un efecto di -0.01 ppt. E canasta di consumo di e CPI ta consisti di 452 bienes y servicionan. Compara cu Januari 2018, 35.6% di e bienes y servicionan aki a conoce un aumento di prijs causando un efecto di 1.17 ppt, mientras cu 27.7% ta mustra un caida di prijs, cu a contribui cu efecto di -0.41 ppt y pa e restante 36.7% no tawata tin cambio den prijs. Prijsnan di bienes a subi cu 1.4% na Februari 2018 y a causa un efecto di 0.88 ppt riba e CPI di Februari 2018. Prijsnan di servicionan a conoce un caida di 0.3% y a causa un efecto di -0.12 ppt.
E CPIC (core inflation) – CPI excluyendo e efecto di energia y cuminda – a registra na Februari 2018 un subida di 0.4%, un caida di 0.2 ppt, compara cu e periodo corespondiente di aña pasa (0.6%). E indice di energia – cu ta consisti di e productonan: electricidad, awa, gasolin y diesel a registra un caida di 3.4%, cu ta 3.1 ppt mas halto compara cu e periodo corespondiente di aña pasa (-6.5%). E indice di cuminda a
registra un subida di 1.3%, cu ta 1.2 ppt mas halto compara cu e periodo corespondiente di aña pasa (0.1%).
E bestaansminimum pa un hogar consistiendo di dos (2) adulto y dos (2) mucha (edad 0-14 aña) na Februari 2018 ta Afl. 4,422, mientras cu pa un hogar di un (1) adulto e suma ta Afl. 2,106.
Cambio di prijs di petroleo, utilidad, gasolin y diesel na Februari 2018
Prijs di utilidad (electricidad y awa), gasolin y diesel ta wordo determina primordialmente door di e prijs internacional di petroleo. Na Februari 2018 e prijs promedio pa bari di petroleo (US$ 62.59) a conoce un caida di US$ 0.79 (-1.2%) compara cu Januari 2018 (US$ 63.38).
E costo total di energia pa kWh pa un uso di electricidad te cu 500 kWh no a cambia na Februari 2018, el a keda Afl. 34.52 cent pa kWh. E costo total di energia pa kWh pa un uso di entre 501 – 1000 kWh no a cambia na Februari 2018, el a keda Afl. 35.72 cent pa kWh. Adicionalmente, e costo total di energia pa kWh pa un uso di electricidad riba 1000 kWh no a cambia na Februari 2018, el a keda Afl. 45.93 cent pa kWh. Prijs di electricidad y di awa no a cambia compara cu Januari 2018. Consecuentemente, e prijs promedio di electricidad pa vivienda a keda Afl. 265.65, mientras cu e prijs promedio di awa pa vivienda a keda Afl. 137.05.
Prijs di gasolin a subi na Februari 2018 cu Afl. 7.50 cent (4.0%) y a causa un efecto di 0.22 ppt riba e CPI. Prijs di diesel a registra un subida di Afl. 6.40 cent (4.0%) na Februari 2018 y a causa un efecto di 0.01 riba e CPI.
Februari 2018, utilidad, gasolin y diesel como grupo, tawata tin un subida di prijs di 1.3% compara cu Januari 2018 y hunto a influencia e CPI cu 0.23 ppt, mientras cu e restante 448 bienes y servicio hunto a experencia un subida di prijs di 0.7% y tawata tin un efecto di 0.54 ppt riba e CPI.
Cambio di prijs di Cuminda y servicio di catering na Februari 2018
E indice di “Cuminda & servicio di catering” a registra un subida di 2.7% na Februari 2018, despues di un subida di 0.9% na Januari 2018. E indice di “Cuminda na cas” (3.5%) a registra un subida, unda ocho (8) di e diesun (11) indicenan di e gruponan di cuminda na cas a subi na Februari 2018. E indice di “Fruta” a conoce e subida di mas grandi (27.5%) na Februari 2018. E indicenan di “Pisca y otro cuminda di lama” (1.6%), “Lechi, keshi y webo” (1.5%) y “Azeta y otro productonan traha di vet” (1.2%) tambe a registra subidanan. E indicenan di “Berdura” (-2.4%) y “Pan y otro productonan di grano” (-0.1%) a registra caida di prijs.
Den e ultimo diesdos (12) lunanan e indice di “Cuminda & servicio di catering” a subi cu 4.5%. E indice di “Cuminda na cas” a conoce un subida di 5.4%. E indice di “Fruta” a subi cu 32.3%, e subida di mas grandi entre e gruponan di cuminda na cas, mientras cu e indice di “Batata, yuca y batata dushi” a conoce e unico caida cu 3.8%.
E indice di “Cuminda pafo di cas” a registra un subida di 0.2% na Februari 2018, despues di no a registra cambio na Januari 2018 y registrando un subida di 1.7% den e ultimo diesdos 12 lunanan.


c: text/html

text:
Pa por cuminsa hunga online, bo mester traha un cuenta di hungado prome. Asina cu bo cuenta wordo aproba, bo lo ricibi un email cu e confirmacion cu bo cuenta di hungado a wordo aproba.
Click ariba "PLAY NOW".
Bo ta click ariba Traha bo account.
Jena tur e informacion cu ta rekeri pa traha bo cuenta di hungado.
Ora bo caba di jena e informacion bo ta haya e siguiente screen pa sumistra bo id, esaki ta solamente pa verification cu bo ta di edad pa hunga.
Bo ta kies browse y bo ta selecta e ID cu bo kier suministra y click e button submit.
E siguiente screen bo ta lo haya un confirmacion cu bo ID a wordo ricibi. Ora e cuenta di hungado wordo aprobra, bo ta ricibi un confirmacion di aprobacion.
Pone @arubalottery.com den safe sender list pa asina, ora bo ricibi emails pa nan no ta bay den e junk mail folder di bo mail.

robotstxt: allowed

filter: keep


text:
Resientemente Minister di Enseñansa, Siensia, Kultura i Deporte, sra. Marilyn Alcalá-Wallé a firma un akuerdo relashoná ku edukashon físiko, ku sr. Remko Bicentini, fundador di Fundashon Bicentini.
Segun e akuerdo di gobernashon 2017-2021, e maneho di gobièrnu ta dirigí riba e.o: garantisá edukashon físiko den skolnan i den barionan, krea infrastruktura i akomodashonnan di deporte i promové turismo di deporte.
Den kuadro di esaki, gobièrnu a hasi un tremendo invershon den e akuerdo ku Fundashon Bicentini.
Punto di salida di e akuerdo ta pa trese edukashon físiko bèk den skolnan i barionan, tambe sòru pa materialnan di deporte.
Pa medio di e akuerdo aki Kòrsou ta risibí materialnan di deporte for di Hulanda ku koperashon di Fundashon Bicentini. Alabes Fundashon Bicentini tambe ta proveé materialnan di skol e.o: lèsenar, stul etc.
Sr. Remko Bicentini a duna di konosé ku e ta hopi satisfecho ku e kolaborashon fruktífero entre sektor gubernamental i no-gubernamnetal. Di e forma aki ta brinda nos komunidat e materialnan di skol i deporte nesesario pa asina sigui promové, stimulá deporte i enseñansa bou di hóbennan den nos pais.
FDDK ku Fundashon Bicentini awor ta bai inventarisá den skolnan i barionan kaminda tin gran nesesidat di material di skol i deporte. Huntu ta tuma e akshonnan nesesario pa asina brinda nos hóbennan un formashon, salú físiko i mental sano.


text:
ORANJESTAD – Segun cifranan oficial di Censo, e partido politico CURPA tambe a logra nan cantidad rekeri di firma cu ta 578. Partidonan cu falta esaki ainda ta MAS cu 456 y ABO cu 222. Segun e update di 7:45pm di Censo, Curpa tabata falta 4 firma mas. Y den e ultimo 45 minuut, nan a logra esaki. E partidonan MAS y ABO tin te diamars awor 8:30pm pa logra e cantidad rekeri. Partidonan POR, UPP/PPA, RAIZ y RED a logra nan firmanan mas prome den siman.
ORANJESTAD – Minister di Salud Dangui Oduber ta cuestiona imparcialidad di e Departamento di Recurso Humano (DRH) di gobierno den un declaracion pa NoticiaCla recientemente. Pues e mandatario ta mustra cu e no tin confianza den e propio departamento di gobierno. E mandatario su cuestionamento ta bin a raiz di e investigacion den funcionamento di e director di Departamento Di Salud (DVG) Jerry Staring recientemente. Aki e minister a pidi DRH haci un investigacion di e departamento di Salud, pero dado momento nan (DRH) a ‘bula afo’. Staring a wordo manda cas pa cu su funcionamento, pero a gana su caso y a bolbe trabou.
ORANJESTAD - Gobierno di Aruba no ta comparti e expresion di minister di relacionan exterior Hulandes Stef Blok relaciona cu un sociedad multicultural. Asina prome minister di Aruba Evelyn Wever Croes a bisa NoticiaCla diahuebs anochi. "E expresionan no ta representativo pa e realidad den e parti Caribense di Reino y tampoco pa e experiencia di ciudadnaonan di Reino for di Aruba na Hulanda", Wever a sigui bisa. "Aruba y Reino ta un solo sociedad multicultural y esey ta nos forza". Segun Wever, e declaracionan di Blok ta implica un suposicion negativo den bista di un sociedad multicultural.
ORANJESTAD – Si ta pa minister di husticia Andin Bikker, e polis J. Vriend -cu a keda haya culpabel recientemente pa morto di e hobencita Zinnia Croes- mester haya e castigo disciplinario maximo, cu ta retiro di su funcion. E mandatario a bisa NoticiaCla diahuebs mainta durante conferencia di prensa, cu esey ta su opinion personal. Pero e mandatario tin cu warda e conseho di e departamento di recurso humano, cu tin cu bin cu un recomendacion oficial, kico por haci cu e polis aki. E mandatario a bisa anteriormente caba cu dependiendo di e resultado di e caso, cu por a spera mas castigo disciplinario. Recientemente e mandatario a topa cu e famia despues di e sentencia pa e polis responsabel.
ORANJESTAD – Gobierno a opta pa no cambia e management team na Telearuba y a laga esaki ‘intacto’. Asina minister di telecomunicacion Chris Romero a contesta parlamentario Sue-Ann Ras (MEP) e siman aki. Esey kier men cu Giovanny Kock y Rona Emerencia-Tromp mes ta keda por lo pronto na timon di e canal. E informacion aki ta un di e contestanan riba e preguntanan di e parlamentario. Ras a haci e mandatario un serie di pregunta riba e canal recientemente y e siman aki a ricibi contesta riba su preguntanan y entre nan esun di e management team.
KRALENDIJK – E acuerdo pa un Recherche Samenwerkings Team (RST) nobo, esta e RST 2.0, no ta conta cu sosten di Aruba. Por lo menos no ainda. Asina a keda participa na e final di e reunion hudicial entre 4 minister di husticia di Reino na Bonaire. Asina mes minister di husticia di Hulanda Grapperhaus ta considera e acuerdo entre e otro paisnan di Reino Hulandes, como un logro.”Esaki ta di crucial importancia pa combati crimen organiza”.
ORANJESTAD - E palabracion cu taxistanan tabata pa ahuste di tarifa y a cumpli cu esey sin haci ningun cambio. Asina minister di transporte Chris Romero a bisa diamara anochi. Relaciona cu e declaracionnan publico haci pa sra. Linda Orman, den representacion di un grupo di taxista, Minister Chris Romero ta enfatisa cu na ningun momento a falta na e acuerdo di dia 2 di juli ultimo. Durante e reunion caminda a yega nan un concensus pa cu ahuste di e tarifa di taxi, no a palabra nada otro cu no tabata e lista di prijs nobo. E dia aki a tene cuenta cu e disgusto di e taxistanan cu, den 9 aña no a conoce un ahuste di tarifa, y asina a honra nan peticion pa ahusta e prijs di servicio di taxi. A base di esaki a yega nan un acuerdo unda cu ambos partido a sali satisfecho, pero nada otro a wordo acorda na e reunion di dia 2 di juli. A keda completamente cla cu e lista di prijs di servicio di taxi y no a bin ningun cambio den esaki. Tabata un sorpresa pa scucha cu sra. Orman a yama un conferencia di prensa pa declara cu Minister no lo ta cumpliendo cu e cambionan cu nan lo ta desea encuanto condicionnan di nan permiso di taxi.Ta bon pa tene semper na cuenta cu regulacion y/of condicion pa cu permiso di taxi ta algo cu ta keda na discrecion di e Minister encarga, y e ta bay segun ley ta prescribi y ningun otro persona of instancia por dicidi riba esey.“Ora bo ta papia di condicionnan, esakinan ta wordo apunta pa e Minister encarga y basa riba loke ley ta rekeri”, tabata palabranan di Minister Chris Romero. E titular di e cartera di Transporte semper a expresa su disponibilidad pa dialogo y esey nunca no tabata un excepcion pa e taxistanan. “Semper mi tabata y loke keda habri pa sinta papia y scucha proposicion pa cambionan positivo y beneficioso, y den e caso aki mi ta mas cu dispuesto pa haci’e tambe. P’esey el a cay mi como sorpresa pa scucha sra. Orman duna declaracionnan incorecto riba supuesto cambionan cu lo mi a haci, unda cu realmente esakinan no a tuma lugar nunca”, Minister Romero a sigui bisa. Semper tin espacio pa dialogo pa asina yega na solucionnan duradero cu ta na beneficio di tur partido envolvi. Semper teniendo na cuenta cu tur cos mester bay den marco di loke cu ley ta prescribi y no di otro manera.


text:
You are here
MEP Ta Exigi Pa Escudo Di Aruba Bolbe Bek Den Parlamento
ORANJESTAD (MEP) -- Miembronan di fraccion di MEP a reacciona masha desgusta ora a tuma nota cu presidente di parlamento a elimina e escudo oficial di pais Aruba for di den sala di Parlamento.
Pa colmo, a re emplasa esaki cu un logo di un shoco. Esaki ta un falta di respet na nos simbolonan di identidad di nos pais.Ademas, esaki no a wordo aproba den ningun reunion di e comisionnan encarga den Parlamento.
Presidente di parlamento a laga sa cu tur fraccion a bai di acuerdo cu esaki, y cu e no ta compronde e reaccion di lider di MEP. Pero fraccion di MEP mesora a reacciona mustrando un biaha mas cu esaki no ta cuadra. Fraccion di MEP tin un miembro den e comision cu a trata e logo, sr. Chris Romero. E comision tabata tin como tarea pa bin cu un logo cu parlamento por usa riba su letterhead y riba pen y tshirt si e kier parti. Pero NINGUN momento e comision a bin cu algo pa re emplasa e escudo oficial di Aruba den e sala oficial di Parlamento. E mayoria den Parlamento a aproba e diseño di e shoco pa e proposito ey, y lider di MEP, apesar di tin su opinion personal, no a opone, pasobra si e presidente di parlamento kier un dibuho pa copia demas parlamentonan di Reino, y kier cambia e regalitonan cu e ta duna, ta su derecho. Pero hamas ni lider di MEP, ni ningun integrante di MEP por acepta pa re emplasa e escudo oficial di nos pais. Ya caba AVP a cambia color di nos bandera, nan kier falsifica historia, y awor kier cambia nos escudo. Kiko ta sigi, nan kier cambia e himno tambe? Esta infantil!
Hopi hende a chercha di Parlamento pa e motibo aki. Hendenan a kere cu ta un pine apple e ta, otronan a mira e blachinan pa mata di marihuana. Otronan a chercha cu ta headpieces di carnaval a wordo usa den Parlamento. Tur esaki por a wordo evita.
"Tin un diferencia GRANDI ora bo aproba un LOGO pa pone riba letterhead of pen, y ora bo saca e ESCUDO OFICIAL di Aruba for di sala di Parlamento. Esun cu NO ta compronde e diferencia aki, tin un problema hopi serio.E mayoria den Parlamento a scohe e SHOCO como e LOGO di Parlamento, no como ESCUDO, y NINGUN hende a aproba pa elimina e escudo oficial di Aruba. Nos ta exigi pa e escudo original di nos pais wordo poni bek den sala di Parlamento", Evelyn Wever-Croes a duna di conose riba su facebook.


text:
Elemento kímiko
Un elemento kímiko ta un substansia kemikal puro konsitiendo di un typo di atóm distingi dor di su number atomiko, ku ta e number to protonan den su nucleo. Un par di elementonan komun ta heru, koper, plata, oro, hidrogeno, karbon, nitrogeno, anto oksigeno. Tur materia kimiko ta traha di e elemento aki. Otro di hidrogeno i helium den e universo, ku ta kere ku a wordu traha dor di e Big Bang, mayoria elementonan ta keré ku a wordu traha dor di prosesonan mas despues.
Mesa periodiko[editá | editá fuente]
Artikulo prinsipal: Mesa periodiko
Tur elementonan ta wordu hinká den e mesa periodiko, basa riba e number di atómnan den nan nukleo.


text:
Movementu Futuro Kòrsou ta skohe pa un kara nobo debutá den sala di Parlamento di Kòrsou
Ku e retiro di Sra. Koeyers-Felida for di Parlamento di Kòrsou, ta trese kuné ku Movementu Futuro Kòrsou (MFK) mester asigná e puesto aki na un otro persona.
Konforme e lista elektoral ku MFK a partisipá kuné na elekshon di 2012, e próksimo kandidato pa okupá e funshon aki ta Sra. drs. Dorothy Pietersz-Janga na puesto number 6, aktualmente Dorothy ta funshoná komo presidente di MFK. Debí na su relashon serkano ku su pashèntnan di Banda Abou komo dòkter di kas e no ta haña ku ta prudente pa e drenta Staten na e momentonan aki.
Despues di Dorothy, na puesto number 7 ta sigui Sr. Rudney Garmes eks diputado di turismo i ekonomia i eks miembro di Parlamento. Aktualmente Rudney ta funshonando komo asesor di frakshon di MFK den parlamento i Rudney a opta pa kontinuá den e funshon ku e ta okupando aktualmente pa sigui duna su aporte asina na e frakshon di MFK.
Puesto number 8 riba e lista elektoral a ser okupá pa drs. Zulaika Mook, kende aktualmente ta okupando e puesto di Sektor Direktor na ministerio di Ekonomia, drs. Mook ta un eks-miembro di MFK i su persona a informá MFK ku debí na su funshon ku e ta okupá den gobièrnu e no ta interesá pa drenta Parlamento.
Konsekuentemente Lider Polítiko i Direktiva di MFK a hasi un apelashon riba Sr. Sithree Adalbert van Heydoorn pa okupá e puesto vakante pa MFK den Staten.
Sr. van Heydoorn ta empleá pa e último 28 añanan na Aqualectra. Sithree tin mas ku 15 aña aktivo den sindikato na Aqualectra. Pa un periodo di un aña Sithree a okupá e puesto di direktor interino di FWNK i durante tres aña i mei komo komisario enkargá ku e maneho di Buskabaai N.V., tambe e tabata durante 4 aña komisario na Core N.V.
Sithree ta un miembro di MFK, for di inisio di organisashon polítiko, aktualmente e ta okupando e posishon di sekretario general di e direktiva di MFK.
Konosiendo e tipo di persona ku Sithree ta i e kalidat i kantidat di trabou ku su persona a bin ta ehersé den nos organisashon polítiko, nos no tin duda ku MFK, no solamente a skohe un kara nobo pa debutá den Parlamento, pero tambe un persona ku lo sabi di representá i sali na interes di Pueblo di Kòrsou.
Direktiva, Lider Polítiko, Miembresia i Frakshon di MFK den Staten ta yama Sithree bon bini i nos ta deseá bo forsa i sabiduria pa yuda konstruí un Mihó Kòrsou.
Direktiva di Movementu Futuro Kòrsou
Pa medio di su Lider Polítiko
Gerrit Fransisco Schotte
Kòrsou, 11 di novèmber 2015


text:
All ads from ROXIEN
suzuki baleno Posted in: Cars for sale / Suzuki ta bende suzuki baleno 2001 pa piesa tel 6881986 autm
3d wall clock Posted in: Electronics / Cameras ta bende oloshi 3d pa muraya pa info tel 688 1986 no tin masha
car radio Posted in: Electronics / Other Electronics ta bende car radio bluetooth usb aux 125 tel +59996881986 no tin hopi kemen lihe bo mester ta .
car radio Posted in: Electronics ta bende car radio bluetooth usb aux 125 tel +59996881986 no tin hopi kemen lihe bo mester ta .


text:
Ku gusto nos ta sostené bo ku bo problema ku Rijksdienst Caribisch Nederland, polis òf Ministerio Públiko. Kon grandi òf chikí bo problema ta. Bo keho mester korespondé na e proksimo sinku kondishon.
1. Bo problema mester a pasa riba óf despues di dia 10 di òktober 2010.
2. Bo mes a keha kaba na e instansia gubernamental.
3. Bo keho no ta tokante kontenido di reglanan fiha di lèi.
4. Bo keho no ta tokante bai riba un desishon di wes.
5. Bo no tin oportunidad (òf a haya) pa hasi un opheshon òf pa apelá.
Pa e keho òf un problema ku Gobièrnu lokal ta konta:
1. Bo problema a pasa riba óf despues di dia 10 di òktober 2012.
2. Bo keho no ta tokante kontenido di reglanan fiha di lèi.
3. Bo keho no ta tokante bai riba un desishon di wes.
4. Bo no tin oportunidad (òf a haya) pa hasi un opheshon òf pa apelá.
Si bo no tin sigur ku nos por atendé bo problema, bèl nos libremente na nos number di telefòn grátis 00 31 800 33 55 555.


text:
Un $100 USA iTunes eCard ta un bon manera pa treat bo mes of e mobile apps, music and games lover den bo bida. Uza e eCard aki pa cumpra tur bo apps y music favorito cu ta obtenibel riba e Apple su App Store.
Pa redeem bo iTunes eCard of digital code sigui e siguiente stapnan:
- Habri iTunes, App Store of Apple Music App riba bo PC, iPhone of Android
- Sign in cu bo apple I.D.
- Bay na bo account page
- Click e “Redeem” tab
- Yena e code riba bo eCard of digital code cu bo a haya via email
- Click “redeem” y bo ta cla!
Nos doel ta pa offrece e miho manera pa trece e eCards serca bo, sea ta via email of home delivery. Nos ta zorg pa bo ricibi bo eCards dentro 24 ora. Nos a yega di deliver caba na varios cliente caba y di tur esakinan nos ta keda mehora riba e manera cu nos ta deliver, pa asina segura y garantisa cu bo lo ricibi e miho servicio ora bo bestel serca nos.
Ora nos ricibi bo pedido nos lo traha riba dje dibiaha volgens dos stap.
-
Processing time:
Kinan nos ta controla e order, prepara e eCards y e packaging. Mane esaki ta cla bo lo ricibi contact di nos cu bo order ta cla pa delivery. Depende na e ora cu nos ricibi bo order, esaki por dura entre 30 minuut cu 2 ora. Si e order ta delivery via email, bo lo ricibi bo eCards dibiaha despues cu e stap aki a keda cla.
-
Delivery time:
Esaki ta referi riba e tempo cu lo dura pa bo recibi bo eCards despues cu stap uno a keda cla. Despues di processing e eCards lo ta cla pa wordo busca pa delivery sea mainta entre 9:00 - 11:00 am of anochi entre 6:00 cu 8:00 pm. Mane bo eCards ta na caminda, nos lo tuma contact cubo pa lagabo sa, ki ora asina nos lo yega cu bo eCards cual por ta entre 15 minuut cu 2 ora.
Nos ta deliver eCards na tur regio di Aruba.
Nos delivery times ta:
8:00 am - 10:00 am
12:00 pm - 2:00 pm
5:00 pm - 7:00 pm
Nos no ta deliver riba dianan di fiesta.


text:
ORANJESTAD (AAN) – Un persona cu sigur ta hopi conoci na Merca den e mundo di e motorsport di dragracing sin duda ta sr. Ed Fausel.
Fausel tin algo mas cu 20 aña ta traha pa e dos organisacion mas grandi na mundo den dragracing esta International Hot Rod Association y tambe e ta traha cu ZMax Race Park desde su apertura 7 aña pasa. Fuera di esey Fausel ta duna lectura y presentacionnan den tur loke ta event management rond di Merca y sin duda ta un persona mas humilde y semper dispuesto pa duna su mihor consehonan.
Den luna di FebruarI ultimo parti e crew di Don Flip Racing Team a atende e apertura di e Sportmans National Series na West Palm Beach y a keda fascina cu e trabaonan desplega di sr. Fausel durante e tres dia/anochinan di e caredanan. Despues di esaki tawata tin un “blind raffle”” entre e ehecutivonan di IHRA unda Fausel a logra gana un long weekend stay na Aruba y mas cu claro a probecha di esaki pa asina celebra tambe su aniversario di boda hunta cu su esposa Tina.
Por bisa cu Ed Fausel no solamente conoce e aspectonan organisatorio di e 110 pistanan afilia cu IHRA pero tambe ta e event director/starter na e fasilidad di drag racing mas grandi na mundo esta ZMax Race Park. E facilidad aki ta e unico den su estilo unda cu tin 4 “lanes” cu ta duna espacio na caredanan y shownan simplemente mahestuoso
- Mester enfatisa cu su trabao no solamente ta keda te aki ya cu Fausel ta un asina yama “Certified Inspector” pa tur loke ta trata seguridad na e facilidadnan di drag racing. Su trabao hopi biaha ta recomenda ahuste y mehoracionnan na e facilidadnan. Fuera di esey Fausel ta un NHRA licensed official cu ta duna curso na tur esnan cu ta traha riba un pista di drag racing na Merca.
Don Flip Racing team sigur a keda encanta cu tur loke Fausel a comparti durante un dinner ya cu semper esaki lo sirbi pa mehora e producto drag racing aki na Aruba. Don Flip Racing conhuntamente cu Around Aruba Tours ta bai tin mas ehecutivo tanto di IHRA y di NHRA na Aruba pa asina sigui cu e upgrading di nan conocimiento y semper ta dispuesto pa comparti esaki cu tur esnan cu ta interesa.


text:
Shaba: Diahuebs pa mas o menos 3’or di marduga ta sosode un accidente fatal na altura di e mall na Shaba.
Na yegada di e prome patruya, cu urgencia e ta pidi pa presencia di mas polis, ambulance, materialenwagen.
E accident a sosode na momento cu un brommer, Hayabusa blanco maneha pa un homber tabata biniendo cu velocidad hopi halto di pazuid y un Nissan Sentra blauw tabata biniendo di panort, a lora dilanti di e brommer pa bay na e garoshi di cuminda, cu ta situa dilanti di e mall pariba di caminda.
E impacto tabata uno hopi fuerte cu e motociclista y e pasahero di e Nissan Sentra ta fayece mesora, e chauffeur di e Nissan Sentra a keda gravemente herida.
Despues cu personal di ambulance a yega na e sitio, enberdad a nota cu ambos no tabata dunando seƱal di bida mas y no a keda nan nada otro cu pa pidi pa presencia di un Dokter y instancianan concerni.
E chauffeur di e Nissan Sentra a wordo transporta cu hopi urgencia pa hospital.
E caminda a keda cera pa trafico, mientras cu e specialistanan di trafico y departamento tecnico di Polis ta haciendo mas investigacion.
Tata di un di e victimanan a presenta na e sitio, kende ta un persona delicado di salud, despues cu ela mira curpa di su yiu sin bida, riba e caminda, e no tabata por cu esaki y a bira malo, personal di ambulance a trat’e na e sitio y despues a transporte pa hospital.
boletinextra.com kier a extende su mas profundo palabra di condolencia y hopi forsa na famia di e fayecidonan.


text:
Despues di a reuni cu mayoria di e coredornan di e categorianan No Box, Box, Import Class, Front Wheel Drive y Sportsman Bike un di e peticion cu a bin di e coredornan tabata pa por jega na un arreglo over di e Point Series 2014. Na mesun momento e coredornan mes a bin cu un proposicion cual ta pa The Boss Racing Foundation honra e campeon y sub campeonan cu 1 anja gratis di inschrijving durante 2015 den e categoria den cual nan a bira campeon of sub campeon. The Boss di su banda a bai di acuerdo y e inscripcion gratis pa e prome y segundo lugar di e categorianan ta bai den effecto di biaha, dus e ta conta pa e inscripcion di The Boss Drag War 2015 y lo sigui pa tur otro evento organisa a The Boss Racing Foundation. Tambe e trofeo y medalianan di Point Series 2014 pa e respectivo categorianan lo wordo entrega na e ganadornan di 1 te cu di 5 lugar. Esaki ta parti di e puntonan cu a jega na un acuerdo hunto cu e coredornan durante di e reunionan cu a tuma lugar, y despues di The Boss Drag War lo bolbe sinta hunto na mesa cu e coredornan pa asina analisa kiko a bai bon y kiko no pa asina hunto traha pa haci 2015 bira un aña fructifero pa Drag Race aki na Aruba.
Check Also
Vacation Bash Weekend RESULTS (Jul-06,07,08)
RESULTS VACATION BASH IHRA SSS 1/8 MILE RACE ROUND-2 06/07/2018 JUNIOR (JUNIOR DRAGSTER): 1. …


text:
E seleccion di Croatia pa prome biaha den su historia ta yega un final di mundial despues di cu el a gana Inglatera cu’n gol trempan den e tempo extra. E ‘Three Lions” a coy delantero na di 5 minuut cu’n gol di Trippier, pero nan a perde control di partido contra di e Balcaniconan, cu a pasa di menos pa mas den e di dos tempo.
Persic a score e gol di empate den e di dos parti y Mandzukic tabata e heroe den e tempo extra cu e gol di triunfo.
Asina tambe, Inglatera ta keda cu gana di e copa y awo e lo mester bay hunga pa e di tres y cuater luga contra di Belgica.


text:
6 Pregunta na Minister Gijsbertha mirando deklarashon kontradiktorio di Minister Alcala-Walle den direkshon di Minister Gijsbertha riba eliminashon Enseñansa Liber
6 pregunta konforme artíkulo 96 na Minister di Finansa relashoná ku karta fecha 7 di mart 2018 di Minister di Enseñansa, Siensia, Kultura i Deporte (ESKD) pa para un reunion públiko ku frakshon di MFK a pidi relashoná ku e medida pa kòrta i/òf eliminá e proyekto di “Enseñansa Liber/Grátis”
E karta di Minister Alcala-Walle ta trese preokupashon i alabes konsternashon serka frakshon di MFK, esaki debí ku nos ta sali for di e punto di bista ku finansa di Kòrsou ta wòrdu atendé na un manera serio i transparente. Si Minister di finansa a informá Parlamento i CFT di medidanan ku ta bai wòrdu tuma nos komo Parlamento ta sali for di e punto di bista ku e medidanan aki ta karga aprobashon di konseho di Minister i ku kada minister a duna nan kontribushon pa a yega na e medidanan relatá.
Pa nos ta un sorpresa ku Minister di Enseñansa den e karta menshoná ta informá Parlamento ku e medida ta un pasashi i ku bo persona a krea konfushon kuné den komunidat.
Mas serio ta ku Minister di Enseñansa ta informá den su karta ku e no ta na altura di desaroyonan pa ku eliminashon di Enseñansa Liber. Esaki ta nifiká ku Minister di finansa a mal informá Parlamento i CFT ku ta bai tuma medida relashoná ku eliminashon di Enseñansa Liber miéntras ku esaki lo no ta bèrdat?
Karta 15 mrt 2018 – Na Minister di Finansa riba eliminashon enseñansa liber by Gerrit Schotte on Scribd


text:
Central di Polis ta manda un patruya pa KFC Palm Beach pa un adicto ambulante cu ta haciendo fastioso. Personal di KFC a purba di saca e conocido ambulante aki, Geerman, for di e restaurant, pero el a resisit. Na yegada di e patruya nan ta bin haya e adicto ambulante aki sinta paden. A ripara mesora cu e adicto ambulante aki tabata bou di influencia di un of otro sustancia. E tabata tin algun procuto cun’e, cual el a pone ariba mesa. Mirando cu anteriormente tabata tin un melding di cu Geerman tabata den vecindario di Salinja Cerca ta molestia e bisiñanan. A bay over na detene pa asina e por bin bij, y na warda a controla tur loke e tabata tin den e saconan.
Polisnan a bin haya productonan di e tienda Armando Kite Shack. Tambe Geerman tabata tin para di sapato cun’e, paña, usb sticknan nobo y hopi mas paña. A tuma contacto cu e doño di Armando Kite Surf pa e bin tira un bista ariba e productonan cu e adicto ambulante tabata tin cun’e. El a bisa polisnan cu enberdad e ta haya falta di un tas cu producto y tambe cu desconocinan a bay cu un “surfboard” color geel y un “hobbie cat”. A presenta Christopher Geerman dilanti Hues Comisario y el a keda deteni.


text:
Atenshon!
Un grandi di Kòrsou i Antia a bai sosegá. Elis Juliana, konosí komo Òmpi Elis pa un gran mayoria di nos pueblo a fayesé mardugá di 23 di yüni na edat di 85 aña. Elis a sa di yuda nos pone paso na manera sistemátiko pa nos subi seru di sabiduria i di para pa loke nos ta. Un palabra di konsuelo pa su famia i pa henter pueblo di e islanan ku a yega di forma Antia hulandes. Resientemente el a risibí un doktorado honorífiko di Universidat di Kòrsou pa e gran trabou ku el a hasi riba diferente tereno ku tin keber ku identidat, literatura, antropologia, arkeologia, arte gráfiko, i arte plástiko.
Juliana a eksplorá formanan pa eduká tantu mucha komo adulto na manera propio, atraktivo i efikas. Pasobra studiando su komunidat, el a mira ku ta su propio formanan por eduk’é. Juliana a integrá e género literario kuenta den su arsenal di hèrmèn i tabata alkansá kuné tur su metanan edukativo. Kontinuando i renobando tradishonnan bieu, kuenta a desaroyá den man di Juliana bira muchu mas ku literatura. Sinku aña largu Elis Juliana a kana ku konsiensia i kolekshoná historia outéntiko serka bieunan i ta publiká Echa cuenta na 1970. “Mi ta sinti ku den e kuentanan akí tin un tesoro na informashon skondí”, (Juliana den Amigoe 1970) i ta primintí ku e lo bai dediká su mes na buska esaki den futuro. Promesa ku el a kumpli ampliamente kuné. E mes a resultá un gran kontadó di kuenta. Intuitivamente Elis Juliana a sabi ku e kuentanan ta muchu mas ku kuenta so i por destilá ku pa e kuentista akí kuenta ta: entretenementu, bida, edukashon, dunamentu di forsa nobo.
Algun aspekto di kuenta ilustrá pa Juliana Maestria di kontamentu: Konservá herensia: Ekspreshon di resistensia kontra sklabitut, Nanzi: Integrá ku otro arte manera kanto i drama: Desaroyá fantasia, haña e durashon ku bo ke dun’é (dos, tres dia siguí), desahogo, hunga ku tempu (trese ayera den awe i hiba awe bèk). Ku kuenta Elis Juliana tabata logra tur su ophetivonan i funshoná komo edukadó sin identifiká su mes komo Juliana. E por a papia den promé persona, uza diálogo, presentá Wazo i Ompi Elis, kanta, uza ritmo, duna informashon ku el a inbestigá, reprimí mal kustumber, elogiá. Komo kibradó di barera, el a desaroyá material pa siña mucha lesa for di nan kuater aña. El a publiká vários material pa siña mucha. (Verso pa mucha, Komedia pa mucha i otronan. Esakinan ta mustra kon aki tambe Juliana a realisá e prinsipio di ‘mi mes ta tur kos pareu, tambú i letra’, integrando kanto i drama den kuenta. El a preservá kuenta, uza e ekspreshon di resistensia, kuentanan di Nanzi. Pero mas ku den kualke otro aspekto Juliana ta proba su raisnan firme den suela di Kòrsou i su ingeniosidat pa eduká kreando dos rekurso ku a proba nan forsa durante dékadanan kaba: pa adulto, e figura di Wazo, eksploradó di Kòrsou, konosedó profundo di kultura i konsientisadó i pa mucha, Ompi Elis, ku no a bèk pa trata niun tema, pa difísil ku esaki por aparentá, ku muchanan.
Elis Juliana ta dedikando henter un bida na restablesé balansa históriko, rekonkistá memoria pèrdí, krea konfiansa propio i kita miedu, manera a bin dilanti den e poema Lòs e mucha. Pasobra e inseguridat ku edukashon sumiso a hinka den pueblo ta resaltá asta den e kontesta afirmativo riba un pregunta ku mucha di Kòrsou ta artikulá ku entonashon di pregunta: “Kuantu aña bo tin?” Kontesta: Nuebe?”
Elis Juliana su mérito mayó komo edukadó ta di a yuda rekonkistá e mente pèrdí akí.
Pa su trabounan konsientisadó, konstante i kreativo riba tereno di edukashon por konsiderá Elis Juliana edukadó rekonkistadó di mente pèrdí.


text:
Den e partido clave aki, e ‘Derbi di Noord’ cu ta un “inhaal wedstrijd” di siman 17, Bubali cu tin 26 punto tabatin mester di un victoria so p’asina yega na dos punto so tras di Britannia cu tin 31 punto y asina sigui den e bataya pa yega play-off, bayendo den e ultimo wega di campeonato contra Britannia mes pa dicidi ken di nan dos ta bay play-off. Un empate of derota lo nifica final di nan aspiracion pa drenta play-off pa purba conquista e titulo maximo den futbol di Aruba. Deportivo Nacional cu ya ta clasifica pa play-off pero a bin di perde contra Britannia den nan ultimo partido, ainda tin chens pa sali lider di e campeonato regular kedando na top di e tabla di clasificacion, ‘feit’ ta cu den e derbi aki no ta existi ‘bahamento di man’, ta gana of nada, e rivalidad ta mucho grandi pa cualkier otro speculacion, ta hopi orguyo tin den wega.
Bubali a cuminsa ta ataka di biaha den e wega, for di minuut 1 caba. Ta manera nan a purba sorprende Nacional tempran, poniendo presion riba nan linea prome cu nan compone nan mes. Nacional ta un ekipo asina, nan ta gradualmente adapta nan mes tacticamente, pa despues exploita bo debilidadnan, un ekipo tacticamente solido.
Bubali a cuminsa bon y pa bay ‘mano a mano’ cu Nacional, atakanan, soprendenan, nan a tabata creativo incuyendo un nobato, e ‘rapido’ Roland Tromp, den e oncena, tur pa purba confundi e campeon nan di Aruba.
Ta bon, e strategia aki a funciona den e promer parti di e prome tempo, pero ya pa banda di 30 minuut di wega por a mira caba cu “just like that’ Nacional tabata dominando, no den e score ainda, esey no ta e indicacion na e momento ey, pero den e posesion, ganamento di bala, control di mid-veld, nan yegadanan tabata wordo traha for di patras den zona di volante te yega delantero, mientras cu Bubali ya tabata tira dilanti sin toke of rotacion, tin biaha cu tironan di lew sin proposito, en caso nan atakenan tabata wordo intercepta den medio-campo di Nacional, mas y mas tambe e delanteronan di Bubali tabata haya menos toke cada biaha.
E dominio aki di Nacional al fin a culmina na minuut 44 ora cu Kenroy Ranger, e actual goleador di Aruba su Division Honor, a cabesa un bala poni net riba su cabes for di un centro preciso na banda drechi di Devis Oliveros, Aruba su ganado di Balon d’Oro di anja pasa. Nacional ariba awo 1-0, ta mustrando improbabel cu Bubali por a anota ‘at all’. Mirando Bubali ta purba pero no ta logra menasa e porteria di Nacional cu poco yegada skerpi y di calidad, mientras nos ta mirando e revelacion di e “orguyonan di Noord” Ethan Tromp ta calentando na banda di tereno, pero t’asina mes halftime ta bay aden, e campeonan di Aruba cu un minimo bentaha di 1-0, pero toch cu un dominio enfatico.
E di dos tempo no a trece mucho cambio den e wega, cu awo ta mas bien un wega di control mental di parti di Nacional. Bubali cu mas iniciativa awo, ta purbando cu desesperacion, kizas un poco anticipa, kizas pensando cu no tin mayan pa nan, ainda sin resultado y Nacional manera un gran campeon ta warda pacientemente pa e buraco cu Bubali lo laga tras den nan intentonan di ataka, pa asina amplia e resultado na nan fabor. Cu e ingreso di Ethan Tromp den wega na luga di e hoben Roland Tromp cu a desempenja un bon papel den comienso di wega pero hungando contra Nacional a bay di mas pa menos segun e wega tabata evolviendo. Toch lo tabata interesante pa Ethan y Roland lo por a hunga hunto un biaha pa wak ki efecto nan lo por tin riba e wega y tambe pa yuda Bubali su banda ofensivo cu mester di ayudo, pero awe no tabata dia pa e ocasion ey. Ethan na su turno a yuda Bubali mantene posesion di bala inicialmente pero atrobe, controla medio campo hungando contra Nacional ta un reto gigantesco. Bubali mescos cu den e di prome mita, a mustra speransa den comienso, toch nan tabatin chensnan di gol mane esun di Edmar Tromp na minuut 70 y tambe Michael Tromp na minuut 75, pero pa gana Nacional mester di hopi mas oportunidad dilanti nan porteria, pero segun e minuut nan tabata pasando a cuminsa perde e caminda ideal ey, te na un punto di frustracion. E pensamento cu tempo tabata cabando y nan chensnan pa bay play-off a cuminsa afecta e wega di Bubali, balanan tabata wordo tira dilanti sin pasa den pia di e mediocampista creativo Marcel Kock y tambe Ethan Tromp den hopi ocasion.
E partido cu tabata duro pero ainda sportief den prome mita a sigui riba e mesun caminda, sin niun carchi, pero cu un tension cu tabata brouw poco poco, te cu e di dos tercio di wega unda cu e mal beis nan a subi, mane ta gasolin a wordo tira riba candela, no solamente cu e wega a bira violento na e momento ey pero tambe cu hopi mal intencion. Tabata e presion y frustracion di Bubali of e wega fisico di Nacional? e indiferencia di referee den algun ocasion cu algun hugada bruto of djies e timing di e carchinan? lo mester a otorga algun mas tempran den wega? E ‘derbi di Noord’ aki ta un wega di hopi pasion y tension, cu tin biaha hasta pa e miho oficialnan ta un reto grandisimo, esey no cabe duda.
E wega mes a sigui cu un ‘toma y dame’ den tur sentido di palabra, Bubali batayando sin tin mayan, pero Nacional controlando e wega.
Bubali, balente pero limita tambe contra e muraya cu yama Nacional, cu tur esey ta e ‘dragon nan’ tabata mas serca di anota nan di dos gol cu Bubali nan prome, esey ta futbol tin biaha. Al fin al cabo Nacional no tabatin mester di e di dos gol ey, e muraya tabata imbatibel. Ora cu Nacional tin su hendenan clave hunto den wega, hungadonan mane Deffery Banton, Kenroy Ranger, Devis Oliveros, Valdo Leocadio y otronan ta dificil pa gana nan. Desapunte anto pa Bubali, asina serca di play-off pero asina lew di e grandinan, un ekipo batayado sin duda. Bubali ainda tin un chens pa saka mas cara, si nan gana Britannia den nan ultimo wega, lastima cu esey no ta pa nan mesun clasificacion pero si pa nan propio honor.
Resultado final Nacional 1 Bubali 0. Nos ‘Man Of The Match’ ta Devis Oliveros, un hungado di full tereno, incasabel, creativo y humilde. Bubali cu 26 punto ta keda elimina for di play-off. Nacional cu 35 punto ainda por caba e campeonato regular na top di e tabla di Division Honor ganando nan ultimo wega y Dakota perdiendo cu RCA. Ta kiko lo pasa, tur cos ta posibel, keda pendiente, play-off ta biniendo!
Nacional a elimina Bubali for di Play-Off cu un victoria di 1-0
Den e partido clave aki, e ‘Derbi di Noord’ cu ta un “inhaal wedstrijd” di siman 17, Bubali cu tin 26 punto tabatin mester di un victoria so p’asina yega na dos punto so tras di Britannia cu tin 31 punto y asina sigui den e bataya pa yega play-off, bayendo den e ultimo wega di campeonato contra Britannia mes pa dicidi ken di nan dos ta bay play-off. Un empate of derota lo nifica final di nan aspiracion pa drenta play-off pa purba conquista e titulo maximo den futbol di Aruba. Deportivo Nacional cu ya ta clasifica pa play-off pero a bin di perde contra Britannia den nan ultimo partido, ainda tin chens pa sali lider di e campeonato regular kedando na top di e tabla di clasificacion, ‘feit’ ta cu den e derbi aki no ta existi ‘bahamento di man’, ta gana of nada, e rivalidad ta mucho grandi pa cualkier otro speculacion, ta hopi orguyo tin den wega.


text:
Orashon djaweps 7 di desèmber 2017
‘No ta tur hende ku bisa Mi: “Señor, Señor,” lo drenta reino di shelu, ma esun ku kumpli ku boluntat di mi Tata den shelu. P’esei ken ku tende e palabranan di Mi akí i kumpli ku nan ta manera e hòmber sabí ku a traha su kas riba baranka. Áwaseru a kai, riu a subi tera i bientu a suta kontra e kas, ma e kas no a basha aden. Pasobra e tabata trahá riba baranka. Ma ken ku skucha e palabranan di Mi akí i keda sin kumpli ku nan, ta manera e hòmber bobo ku a traha su kas den santu. Áwaseru a kai, riu a subi tera, bientu a suta kontra di e kas. E kas a basha aden. Esta un kaida duru!’ ‘
Mateo 7:21,24-27


text:
Aña 2018 a habri y por tuma nota cu Aruba Softball Bond a cuminsa mobilisa y ta activo di
imediato. Despues cu teamnan miembro a escohe un directiva nobo e directiva a inventarisa
tur projecto y a cuminsa eherse nan trabow mesora.
Dentro di poko lo jama reunion cu atletanan tanto di pre selecion femenino y masculino kendenan lo inicia cu nan preparacion pa compromisonan internacional den 2018. Tin un Plan 2018 hopi pisa unda lo percura pa desaroya softball riba tur nivel. Den cuadro di esaki ASB ta tresiendo un instructor di umpire pa duna un clinica na tur umpiresnan cu ta interesa. Debi cu durante ultimo Congreso Mundial na Botswana Africa miembronan a aproba diferente cambio den reglamento a bira sumamente importante pa trese un instructor pa actualisa nos umpiresnan lokal.
Tambe ASB ta hasi un apelacion na managers y coaches di tur teamnan miembro di ASB pa por acudi na e secionnan aki. Esaki lo duna nos managers y coaching staff mas conosemento y por traspasa e conosemento aki na hungadornan y asina evita discusion riba aspectonan cu no mester. Hunto nos lo lo hiba deporte di softball pa un otro nivel. Pa mas informacion alrespecto e clinica di umpires por tuma contacto libremente cu miembro di bestuur di ASB Estefano Croes na 5949894 of coordinador di umpire Zuleyka Willems na 5932721.


text:
WILLEMSTAD - Dia di Rei (27 di Aprel) ta kai riba un djabièrnè e aña aki i ta antisipá hopi aktividat sosial, inkluso na playanan públiko na Kòrsou. Meskos ku den Semana Santa 2018 un parti sustansial di pueblo di Kòrsou lo hasi uso di su playanan públiko.
Gobièrnu a hasi esfuerso den e siman ei pa pone provishonnan temporal den forma di baño portátil i seguridat, esaki bou di koordinashon di CTB. Pero ta ora pa un maneho nobo di playa públiko, i pa prioridatnan aktualisá ku ta tene kuenta ku e tendensianan diverso di uso ku ta rekerí provishonnan permanente na e playanan di pueblo.
Gisette Seferina (PAR) ta di opinion ku e playanan públiko mas popular mester ta mihó ekipá pa por sirbi e nesesidatnan di e pueblo. Ta notabel ku hopi playa riba kosta sur ta bou di maneho privá i pueblo no tin akseso liber i/o grátis na nan. E momento ku un playa kai den man privá, pueblo ta pèrdè akseso grátis i hopi biaha nos ta pèrdè akseso liber, limitando asina por ehèmpel e orario ku por yega riba playa. Apesar di e echo ku na vários di e playanan privá mas popular ta kobra pa akseso na e playa, hopi usuario ku tin e moda, ta opta pa paga pa akseso na un playa privá i paga pa hasi uso di fasilidatnan na e playa en kuestion pasobra e playanan aki sí tin supervishon i mantenshon adekuá.
“E motibu ku pueblo ta opta pa paga pa bishitá un playa privá ta pasobra e playanan di pueblo ta mal ekipá i neglishá. Niun hende no ke bai un playa ku ta deskuidá i sushi,” asina Seferina a opiná. “Ta lamentabel ku un playa popular manera Playa Grandi, konosí tambe komo Playa Piskadó na Westpunt, no tin fasilidat di WC pa akomodá e usuarionan. Ta un bèrgwensa ku mester bisa e turista pero tambe e bishitante lokal pa bai skonde tras di baranka pa hasi nan nesesidat. Meskos, un playa bon bishitá manera Playa Caracasbaai no por akomodá un kantidat di penshonadonan ku tur dia mainta ta landa einan, i tin ku lora den sèrbètè, balansá riba un pia manera akrobat, pa por troka nan paña muhá”, asina Seferina a bisa. Asta a sosedé algun tempu pasá ku pa falta di supervishon riba playa, un kriatura ku a bai rekreá ku su famia na un otro playa lokal, a trapa den karbon kayente ku un hende a dera den e santu riba playa sin pensa riba e peliger di e akshon aki.
Seferina ta di opinion ku e maneho aktual di playa públiko, ku ta hasi uso primordialmente di kontratista pa atendé ku limpiesa, mantenshon i seguridat, no ta sufisientemente koherente o efektivo. E parlamentario ta pensa ku mester atendé ku e aspekto di supervishon kontinuo na playanan públiko dor di re- introdusí empleadonan públiko ku tareanan spesífiko di supervisá i atendé tur aspekto di maneho di e playanan di pueblo. Ta bini aserka ku pa algun aña kaba tin un tendensia di ‘kamper na algun playa públiko, ku ta trese kuné e nesesidat di supervishon durante anochi tambe.
“Ta tur dia tin aktividat na playanan públiko; no durante wikènt largu so! E provishonnan básiko manera baño, limpiesa general di e playanan i seguridat pa bishitantenan mester ta sufisientemente bon reglá pa e usuario por tin konfiansa ku e kondishon di e playa públiko ku e ta bishitá ta optimal,” asina Seferina a konkluí.


text:
Elton Lioe-A-Tjam (ABO): Aruba tambe tin cu sigui e trend global y core cu e politico tradicional
Ultimo tempo varios pais grandi ta scoge pa un cambio politico radical. Un trend internacional unda mas y mas pais ta core cu e ‘establishment’ politico tradicional. Ayera Francia tambe a scoge pa kibra cu e monopolio y e dominio perpetuo di e partidonan tradicional den gobernacion. Francia a dicidi cu ta basta di e mesun politica bieu di mentira, manipulacion y enrikecimento personal di e clase politico y e grupito privilegia rond di dje. Net manera ta pasa na Aruba, e ‘establishment’ politico tradicional Frances a uza diferente gremio, medio di comunicacion y miyones na propaganda politico pa trata di manipula e votado cu e clase politico bieu ta e unico salbacion. Pluma y logro di estadistanan grandi a wordo uza, dinosaurionan politico a wordo reactiva, tur sorto di plan fabuloso y promesa tremendo a wordo presenta. Pero na final, tur esaki tabata envano pasobra e pueblo Frances a dicidi cu e kier un cambio radical y nada por ta mas pio cu e situacion actual. Demostrando asina cu ela cansa di e mesun hende, e mesun storia y promesa bunita, e scandalnan, e corupcion, e decadencia moral y entreguismo structural.
Aki na Aruba, e politico tradicional keto bay ta keda pensa cu algo similar nunca lo pasa aki. E ta convenci di esaki, pasobra e ta spart placa pa loco durante campaña sin cu un hende ta cuestion’e di unda e placa ta bin y kico esaki lo costa pueblo despues di eleccion, cu e tin diferente periodista y medio riba payroll, cu e ta pertenece na un di famianan politico tradicional, cu un parti di e electorado ta su famia, cu un parti grandi di e pueblo ta lubida lihe riba e daño cu ela causa na e pais y cu e tin e sosten incondicional di e migrante cu a haya un paspoort, permiso of tereno pa compensa e perdida di sosten electoral bou di e hende local.
E ultimo 30 aña, Aruba a wordo goberna pa e mesun clase politico. Di e periodo aki, e ultimo 16 aña, Aruba a wordo goberna pa un solo partido. Semper tur dos partido tradicional ‘grandi’ ta haci tur intento pa pueblo corda solamente riba e desastre y e scandalnan di e otro. Pero e tristo berdad ta cu tur dos ta culpabel pa e situacion deplorabel cu Aruba ta aden actualmente. Tambe e ta na su luga pa semper refresca pueblo su memoria cu pueblo a haya e gobierno actual, no pasobra e tabata asina bon, pero pasobra cu pueblo a cansa di 8 aña di gobernacion di e otro partido tradicional. Pero esaki, e partido aki kier pa pueblo lubida lihe. P’esey e tabata remarcabel pa scucha un miembro di e partido aki, declara siman pasa cu e partido aki kier un mayoria absoluto atrobe. Kisas asina pa e wega di haci y deshaci por continua y asina termina cu locual no a wordo reparti. Mi no sa si esaki ta arogancia, terkedad of simplemente un abuso di e amor cu un parti di pueblo tin pa un estadista grandi, pero di tur forma declaracionnan asina ta carece di tur principio democratico of algo di ‘Vox Populi, Vox Dei’. Nan ta refleha solamente hamber pa poder.
Nos region conoce un historia largo y tristo di regimennan dictatorial. P’esey declaracionnan asina ta pone un hende integro y inteligente pensa riba kico lo ta e metanan real tras di declaracionnan asina. Desde Status Aparte, tur sorto di patrimonio a wordo regala, e politico tradicional a converti Aruba den un pais cu no ta diferencia mas di hopi pais den region (bancarota, pobresa, cheap labor, criminalidad halto) y hasta nos hende, nos cultura y nos idioma no ta wordo respeta mas. Pero asina mes, e politico tradicional tin e pudor pa puntra pueblo pa dun’e un chens mas. Aruba tambe tin cu sigui e trend global y core cu e politico tradicional.
(www.aboaruba.org, This email address is being protected from spambots. You need JavaScript enabled to view it.)
Expresionnan haci den e articulo aki no necesariamente ta refleha opinion di ArenaPoliti.co


text:
ORANJESTAD, Aruba – 8 di juni, 2018: Morris D. a cumpra su ticket pa sorteo di Mini Mega, di 25 di mei, na Cadena Alexander Noord. Door cu e tawata den wega e la logra gana e segundo premio di Mini Mega, cual tawata e bunita suma pregresivo di Afl. 15.442,-. E numbernan cu e la gana cune tawata: 02-04-08-09, solamente e Mega Ball e no tawatin corecto.
Lotto ta corda bo cu awe nochi tin un otro tremendo sorteo di Mini Mega cu su Mega Plus. Bo por gana 270.000 florin cu 5,- florin, y cu 2 florin mas bo por gana 100.000 mil florin EXTRA, agregando asina e Mega Plus. Pues awe nochi bo por gana e grand total di Afl. 370.000. Sali cumpra bo ticketnan serca cualkier rebendedo di weganan di Lotto of na oficina princial na Oranjestad of San Nicolas. Suerte!
Lotto, e loteria di Aruba tin diferente wega; Catochi, Big 4, 1OFF, Zodiac, Wega di Number Korsou di Lotto, Lotto di Dia, Lotto 5, Mini Mega y su Mega Plus y e weganan di Raspa y Gana. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Kerndoelen
Vision
E vision cu kier alcansa cu e metanan nucleo ta: “Enseñansa cu sentido cu ta conduci na individuo consciente y na un comunidad solidario”.
Cu e vision aki ta aspira pa yuda forma futuro cuidanano capacita pa enfrenta reto riba diferente tereno den bida y alaves crea cuidadano cu ta contribui na un manera positivo na nos comunidad.
Meta nucleo ta duna descripcion general di e contenidonan di enseñansa y ta indica locual ta aspira pa alcansa na final di scol primario. E metanan ta forma un instrumento primordial cu ta duna indicacion na cada maestro tocante e contenido minimal cu e mester ofrece na e alumnonan. E metanan nucleo ta consisti di tres componente: conocemento, habilidad y actitud. E metanan nucleo ta garantisa contenido di calidad y mas importante, contenido relevante pa nos muchanan na Aruba den un contexto autentico. E metanan nucleo mester conduci na alcansa e vision cu a stipula pa enseñansa na Aruba.
Documento
E “kerndoelendocument” ta e prome edicion oficial pa Enseñansa Primario na Aruba.
E documento ta consisti di tres parti:
- E prome parti ta contene informacion general di e vision pa Enseñansa Primario y ta duna un splicacion di e structura di e “kerndoelen”;
- E di dos parti ta describi e “vakoverstijgende kerndoelen”;
- E di tres y ultimo parti ta duna un bista di e “kerndoelen per vormingsgebied”.
Ademas di e ‘kerndoelendocument’ lo tin un ‘kerndoelenwerkdocument’ pa cada area di formacion.
Na aña 2015 a desaroya e prome ‘kerndoelenwerkdocument’, esta Kerndoelen Werkdocument Rekenen & Wiskunde. E documento aki ta consisti di kerndoelen, streefdoelen y tussendoelen pa cada klas di scol preparatorio y basico.
Video
Kerndoelen werkdocument Rekenen & Wiskunde
Download
Por obtene e documentonan:
- 2017 – Kerndoelendocument Arubaans Primair Onderwijs
- 2015 – Kerndoelen Werkdocument Rekenen & Wiskunde
- 2015 – Implementatieplan Invoering Kerndoelen Primair Onderwijs
den e siguiente link: > Documento & Publicacion > K > Kerndoelen
Noticia
- 03-27-2018 - Minister ta aproba metanan nucleo pa scol primario
- 06-01-2017 - Seminario di Kerndoelen pa Scol Preparatorio
- 10-16-2016 - Training Kerndoelen Rekenen & Wiskunde plus
- 04-11-2016 - Prueba Nacional di Matematica
- 10-22-2015 - Kerndoelen presenta na docentenan di kleuterschool
Info / Contact
DEA | Seccion Curriculum Ontwikkeling | Ministerio di EnseñansaScroll To Top


text:
mi pueblo cakes specialty cakes gallery mi pueblo, mi pueblo cakes specialty cakes gallery mi pueblo, specialty cakes gallery mi pueblo mi pueblo cakes, mi pueblo cakes specialty cakes gallery mi pueblo,
Mi Pueblo Cakes Specialty Cakes Gallery Mi Pueblo
Mi Pueblo Cakes Specialty Cakes Gallery Mi Pueblo
Specialty Cakes Gallery Mi Pueblo Mi Pueblo Cakes
Mi Pueblo Cakes Specialty Cakes Gallery Mi Pueblo
Mi Pueblo Cakes Mi Pueblo Food Center 124 Photos 199 Reviews Grocery 2100
Mi Pueblo Cakes Beautiful Cakes Prepared Yelp
Mi Pueblo Food Center 229 Photos 159 Reviews Grocery 330 Mi Pueblo Cakes
mi pueblo cakes specialty cakes gallery mi pueblo, mi pueblo cakes mi pueblo food center 124 photos 199 reviews grocery 2100, mi pueblo cakes beautiful cakes prepared yelp, mi pueblo food center 229 photos 159 reviews grocery 330 mi pueblo cakes,


text:
ABClink ta un proyekto kual su ophetivo ta pa desaroyo di instrumento pa union di Papiamentu den era digital.
E promé resultado di nos trabou ta un manera di buská riba Internet ku ora bo tip e palabranan di bo búskeda, lo bo haña resultado tantu na ortografia di Kòrsou ku Boneiru komo esun di Aruba. Ku e hèrmènt aki nos ta purba di kita e limitashon ku ortografia ta pone pa union di Papiamentu riba Internet i den área digital.
E proyekto aki ta posibel danki na Kòrsou Habrí I Fundashon Alsa Papiamentu.


text:
GOLDEN WOK awor tambe por ser reserva pa fiesta y/of celebracion! Have Fun cu nan Karaoke tambe por!
Bo kier come dushi sin susha bo cushina, sin warda hopi rato pa haya bo cuminda, haya den bo tayo locual cu abo kier come y na e cantidad cu abo ta desea, sea pa come eynan mes of pa hiba cas? Wel pa tur esakinan pasa na Golden Wok! Dushi cumindanan di bo gusto prepara deliciosamente pa complace bo apetito! Ta na Golden Wok bo mester ta pa bin mira y saborea e amplio variedad di cuminda. Nos saladanan ta excelente, e berduranan fresco fresco corta y sirbi, diferente arroz of pasta, carni, galiña, pisca y hasta seafood super delicioso y poderoso, bo kier algo extra pa dessert esey tambe tin y nan ta sabroso! Wak tur e fotonan aki pa convence bo mes y yega Golden Wok for di 11'or di mainta te 6 'or di atardi! Bo kier organiza un fiesta pa bo empleadonan, coleganan of famia esaki tambe por. Nos ta situa na Weststraat 31 net panort di Feng Da Supermarket, baha bin come cerca nos lagando bo auto bao vigilancia di nos camaranan di seguridad. Ahn e prijs ta e mihor cu tin y e calidad ta excelente. Ahn y no lubida nos por cater tambe pa cualkier evento. Pa mas informacion yama nos na tel:586 9718
GOLDEN WOK awor tambe por ser reserva pa fiesta y/of celebracion! Have Fun cu nan Karaoke tambe por!
Golden Wok tin varios cuminda cla caba, come locual bo kier y na cantidad di bo gusto (FREE WIFI)
Free wifi pues pa gana tempo bo por come y traha.


text:
Riba inisiativa di Robert Sances na nòmber di Direktiva
Trabounan di reparashon i finalisá kluphuis SV Estrellas dentro di poko ta bai kuminsá
Kralendijk – Despues di un tempu basta largu ku e Kluphuis na Kompleho Deportivo Rudy Boezem tabata pará sin por a keda kla. Riba insistensia di sr. Robert Sances, sekretario general di direktiva di S.V. Estrellas, a pone ku a sende un lus na horizonte pa bai kaba ku e kluphuis aki di manera e organisashon por disponé di su propio sentro.
Tabata despues di e aktividat di Bon Doet den kua e miembronan di S.V. Estrellas a bai hasi trabou na i den besindario di e klup, ku e edifisio bandoná aki a hala atenshon di e miembro en kuestion.
Di akuerdo ku sr. Sances, ta un duele pa mira un edifisio di tal magnitut ku tur su fasilidatnan i espasio den e kondishon aki. Un edifisio ku tabata kasi kompletamente kla pa drenta den operashon pa su ekipo i bario stimá. A laga e proyekto para bai den dekadensia i vandalismo tambe a hunga un ròl grandi, miéntras ku no tabata tin niun klase di supervishon di ningun banda.
Awor aki no ta e momentu pa bai sinta wak ken tin e falta i òf ta ken a komentá tal fechoria, pero ta di buska e manera pa drecha loke a kibra i pone e kluphuis aki den operashon. Esaki lo no sirbi solamente pa S.V. Estrellas so, sino un edifisio multifunshonal, den kua por duna formashon i trainingnan i aktividat sosial pa hinter e bario.
Por ta trata aki di aktividatnan manera lès di músika, kosementu, kultural folklóriko, sosial edukativo.
Sr. Robert Sances ku aprobashon di su direktiva a kuminsá kana e kamindanan pa di tur manera yega na e forma pa habri e kluphuis. Den su afan pa hasi esaki, e la aserká diputado sr. James Kroon ku a bai kuné personalmente pa hasi un inspekshon i sondia kiko ta e posibilidat.
E edifisio aki por ta di gran balor pa e bario di Kunuku Bieu.
Ya a aserká algun kompania pa kuminsá pone kosnan i sifranan riba papel. Tin algun rekisito pa hasi, manera limpia e tereno ku entretantu a bira mondi. Manera ku e parti aki ta kompletá, trabounan na e kluphuis por kuminsá.
Si tur kos kana segun plan, promé ku e aña aki kaba, e kluphuis ta den operashon.
Lo aserká kompanianan ku tin ekipo pisá, pa duna un man ku e parti di limpiesa pa trabounan start.
Si tin kualke instansia ku ke duna un man, por fabor tuma kontakto ku sr. Robert Sances na 5223099.
Atentamente,
Robert Sances
Sekretario General
S.V. Estrellas
(adsbygoogle = window.adsbygoogle || []).push({ google_ad_client: “ca-pub-5639114718427035”, enable_page_level_ads: true });


text:
Diaranson anochi a tuma luga e eleccion di Reina di Colegio EPI den Aruba Entertainment Center na Dakota. Contrario na otro añanan, e biaha aki tabatin un solo representante di cada sector, pues solamente 3 candidata, cu a traduci den un publico masha limita.
E cuerpo di huradonan, despues di a mira e presentacion di cada candidata, nan disfras y nan discurso, a yega na un decision final.
Como Reina di Colegio EPI a corona Kimberly Geerman, sigui pa 1st Runner Up den persona di Veronica Ruiz y como 2nd Runner Up a eligi Remyska Dimanche.
Best Show a bay pa Veronica Ruiz, mientras cu candidata mas popular, miho disfras y miho discurso a bay pa Kimberly Geerman cu alabes a sali Reina tambe.
Pabien na e Reinanan y na e comision organisado cu a presenta un bunita eleccion.


text:
Di trempan caba por a nota con AVP tabata cay den casi tur urna na Aruba, y na final a bin nota cu como 32% di votadornan a bandona fila berde, y tur esaki a cay duro cerca Prome Ministro Mike Eman.
E anuncio di sorpresa cu a laga miles di hende den shock, a dal duro riba Diasabra den oranan di madruga, ora el a bisa cu AVP a analiza e resultado, y ta bandona Gobernacion, y ta bay den oposicion.
Alavez di esey, Mike Eman a anuncia cu e ta retira como lider di AVP, y tambe a agrega cu e mes lo no ta den Parlamento pa 2017-2021.
Mike Eman kier crea espacio pa kizas nan haya un lider nobo di partido y ta cla pa entrega e liderato na un persona. Eman a bisa cu e lo no desaparece pero ta kere cu democracia ta haya su balor real na momento cu esnan cu ta eligi, ta realiza e balor di e expresion di pueblo.
El a admiti cu AVP a cay di 13 asiento pa 9 asiento, y pesey ta un partido cu tin di asumi su responsabilidad di renobacion y reflexion. E ta bisando cu AVP tin di bay den “Damage Repair Mode”, y lo sa di bin bek ariba, pasobra e tin mas di 60 aña di existencia, y su rol ta transcedental.
E ta un decision radical pa Prome Ministro Eman? El a mustra cu el a consulta cu su consenshi, y ta un decision hopi personal. E ta desmenti cu esaki ta asunto di bay y laga un partido planta atras. El a priminti di lo tey cerca pa duna conseho, pero lo no ta corecto pa awenochi pueblo Arubano no haya mensahe cu AVP ta scucha loke pueblo a bise. Pueblo a bise: Te aki bo trabao a yega, pasobra nos no a vota pa bo y bo partido sigui 4 aña mas.
Pues awor den proximo 4 añanan, AVP tin di busca forma pa haya confianza bek di pueblo.
FUENTE: https://www.diario.aw


text:
Pafo di 88 food center na Santa Cruz diasabra pasa di 12 or marduga a surgi un bringamento formal entre grupo di persona unda tabata tin machete den wega y un persona a keda corta. Mientras polis ta pasando ta mira movecionnan straño andando y autonan ta subi caminda core tras di otro y aki a logra para uno pazuid di ex veld di winston.
Den e auto a topa cu un señora cu corta serio na su brasa, ambulans a presenta cu urgencia na e sitio pa atende cu e victima. Den e sentra a haya machete y polis a tuma esaki den beslag unda departamento forensico a yega na e sitio pa saca potret. Mientras dilanti 88 food tambe polis ta topa cu machete, joyas, sker y otro cosnan benta abou. Departamento forensico a presenta eynan tambe pa saca evidencia y recherche tambe tabata na e sitio.


text:
ORANJESTAD – Entrega di un cantidad di vest na polis door di un instancia priva (den e caso aki e portal di noticia 24ora.com)un dia pasa, a bira henter un polemica un dia despues. Motibo di esaki ta cu e entrega di e vest na e.o. minister di husticia mes Arthur Dowers y un grupo di polis (riba potret cu e comunicado), a sosode sin conocemento di Alto Mando di polis, esta Dolfi Richardson. Mesora Richardson a emiti un comunicado, den cual e ta ‘gradici pa e gesto noble’ pero mes momento ta ‘rechasa’ e oferta aki.
COMUNICADO
Den e comunicado di un agencia di noticia, ta relata riba e entrega di e vestnan, como gradicimento pa e trabou cu ta haci. Y acompaña, tin varios potret unda cu ta mira cu minister di husticia mes ta ricibi un di e vestnan aki. Den un comunicado despues di parti di Richardson awe mainta, e ta mustra cu el ‘a tuma nota di un noticia/informe relaciona cu un cantidad di vest di seguridad cu lo a ser entrega na varios miembronan di Cuerpo Policial Aruba door di un agencia di noticia (den e caso aki 24ora.com). Como Korpschef di Polis mi no tabata na haltura di esaki” e hefe di polis ta sigui bisa. “E noticia aki a causa cierto reaccion for di varios ciudadano, pero principalmente di hopi miembro di polis mes. Como Korpschef di Polis, mi ta di opinion cu specialmente durante un temporada asina dificil manera den un aña di election politico nos como Cuerpo tin cu evita cu por tin duda den nos imparcialidad. Tambe importante den e comunicado ta mustra cu “E imparcialidad (di polis) no mag di wordo cuestiona ‘at all’ pa asina nos por sigui gosa di e confianza ey’.
RECHASA E GESTO
Finalmente e hefe di polis a gradici sinceramente e gesto di solidaridad pa cu e Cuerpo pero ‘mester rechasa esaki respetuosamente pa no tin duda den nos obhevidad’. A haci mencion mesora cu polis mes tin un cargamento di vest na caminda.
POLEMICA
E asunto aki, a bira un polemica ora cu e noticia a plama y cu riba e.o. rednan social comentarionan a cuminsa plama riba e tema. Ela haya te hasta un tinte politico ora cu cierto politiconan a tuma e caso aki y a hinc'e den un bachi mas leu, indicando cu e acto aki te hasta ta uno castigable pa ley, ora cu un ambtenaar, incluyendo un minister, ricibi regalonan di comunidad. Esaki ta segun articulo 2:128 di nos codigo penal. E ta wordo considera como soborno. E asunto practicamente a bira topico di dia, tanto riba rednan social como algun radio emisora. Algun persona a comenta cu no ta compronde e 'issue', sigur si ta algo cu ta 'salba bida' of ta 'yuda' polis, nan mester ta mas cu welcome. Y cu den pasado tambe instancia a duna cosnan asina y no tabatin problema. Otronan ta bisa cu ta ley pa un y ley pa otro. Si no por duna un regalo aki, no por duna regalo otro caminda tambe.
ORANJESTAD - E siman aki durante un accion teni conhunto cu kustwacht, douane, maritiem polis, kust surveillance i Marina real, a detene e boto ‘Yehovah Yereh’, procedente di Venezuela, cu 6 persona, tur masculino, riba dje cu a purba drenta nos isla ilegalmente. Asina Warda Costa di Caribe a informa diabierna. E accion mes a tuma lugar dialuna mainta ultimo den awanan pabou di Aruba. E kapitan a declara cu nan kier a bin Aruba pa un mihor bida. E boto a wordo tuma den beslag I e hendenan a wordo traspasa na autoridad concerni.
ORANJESTAD – E chauffeur di e auto nissan sentra cu tabata envolvi den e accidente tragico awe marduga, a sali di ICU (Intensive Care Unit) y ta den un camber na hospital stabil. Su situacion mas prome tabata mas critico cu ‘interne bloeding’. Asina vocero suplente di polis Liliana Rasmijn a confirma pa NoticiaCla. Informacionan no corecto for di tempran tabata raporta cu e lo a fayece, pero esaki no tabata corecto.
SHABA - Dos persona a perde nan bida diahuebs marduga den un accidente di trafico na Shaba na altura di un centro comercial. E impacto tabata entre un auto nissan centra sentra blauw y un motorcicleta blanco hayabusa. Un persona den e auto y e motorciclista a perde nan bida na e sitio. Dr Texeir a jega na e sitio di e susedido y a constata morto pa 4or di e victimanan. Ta trata di Wendell A.R. de LEEUW naci 25 december 1995 na Aruba y Dyllon A. LOURENS ( chauffeur di e brommer) naci 1 oktober 1995 na Aruba . E chauffeur di e nissan ambulance a bay cu ne cu urgencia pa hospital. Te awo su situacion ta critico. Palabra di condolencia na famia di e fayecidonan.
ORANJESTAD – Recherche a detene e señora E.I.B (66) diamars anochi, sospecha di a menaza prome minister di Aruba cu morto recientemente. Asina vocero di polis Lito Lacle a confirma na NoticiaCla diaranson mainta. Tabata algun dia pasa cu durante un programa radial na Canal 90, e persona a yama y a haci e menasa. Gobierno (lesa: prome minister) a entrega keho contra esaki y e departamento di telecomunicacion a sanciona e radio pa 2 dia. NOTA. E potret no ta di e dama deteni sino un potret generico di un detencion.
ORANJESTAD: Recientemente Ministerio Publico a duna Cuerpo Policial Aruba e derecho pa por eherce e “listramento preventivo”. Esaki a tuma lugar diabierna 18:00 di atardi pa diasabra mainta 06:00. Polis tabata tin control estricto tanto pafo y paden durante e evento di Aruba Summer Music Festival y den districto di Noord.
ORANJESTAD - Awe diadomingo anochi pa 21:35 central di polis ta haya un yamada cu un rato prome un hende homber lo a comete un atraco na Washington Supermarket. Ta manda patruya di biaha na e sitio di e sucedido. Na yegada di e patruya ta bin compronde cu un hende homber cara tapa papiando papiamento a drenta cu machete y ta comete e atraco. E lo a bula over di e toonbank y a bai pa e baki na unda tin placa larga y ta calcula cu eyden lo ta tin total afl 300,-. A pone personal di atraco team na altura y tambe departamento di slachtofferhulp. Patruyanan riba caya a cuminsa busca den vecindario pa e sospechoso. Ken cu por a wak algo por yama tiplijn di polis cu ta 11141.


text:
ORANJESTAD (AAN): Ta increibel cu un persona manera Booshi Wever ainda ta pretende di por critica hendenan manera Mike Eman sin cu e ta sinti su mes malo. Un politico cu a worde humilia, ofendi door di su mes hendenan durante e periodo cu e kier a bira lider di MEP awe ta purba di hala atencion na un manera miserabel. Su comportacion ta prueba di un persona cu berdad a perde tur contacto cu realidad y a perde tur sinti di berguenza. Pesey cada pasa un poco tempo mester corda henter nos comunidad kende Booshi ta. Booshi ta e actor principal den e kiebra di MEP door di cual Marisol Lopez Tromp y Mervin Ras a core sali for di MEP. E conspiracion cu tabatin entre Booshi y Nel Oduber tabata un ehempel di lo mas baho den politica.
Booshi a cera un acuerdo cu Nel pa e haya sosten di Nel pa bira lider di MEP. Marisol cu tin hopi mas capacidad cu Booshi, mas experiencia, mas conocimento y hopi mas voto cu Booshi tabata e candidato pa bira lider di MEP.
No ta hende a bisa pero ta Booshi mes a bin yora den e medionan di comunicacion cu Nel Oduber a traicione y a lage cay manera un patia berde. E mes a bin duna e detayenan di e deal cu tabatin cu Nel.
E, Booshi lo core cu Marisol for di partido pa despues e haya e apoyo di Nel Oduber pa bira lider di MEP. Un acto asina vil y baho cu nunca Aruba a conoce. Pa hende comete algo asina e no tin nada di contenido di hende. Hororoso e episodio aki tabata.
Publicamente Booshi a bin splica con Nel a primintie cu si e logra di core cu Marisol Nel lo sostene pa bira lider di partido. Hopi biaha ta parce cu e mes no ta realiza ki barbaridad e a comete pa purba di bira lider di partido di e manera ey. Pasobra e a logra di core cu Marisol berdad pero e sushedad cu tabata necesario pa esaki sosode mester keda marca ariba frente di Booshi pa resto di su bida.
Booshi mes a bin yora rond di Aruba con kibra e a keda despues cu Nel a traicione y a disidi di sostene Evelyne Wever Croes pa bira lider di MEP. No ta hende a bin papia. Ta Booshi mes a bin splica henter nos comunidad con e a rebaha su mes pa cera un deal cu Nel pa core cu Marisol pa bira lider y con e a cumpli di su banda di e deal pa Nel bin hinca un cuchu den su lomba.
Yora na radio y television con kibra e a keda pasobra Nel a lage haci e trabao sushi pa despues yame traidor y un politico cu no ta sirbi pa nada. Pero e situacion a bira pio pa Booshi pasobra durante simannan largo cada rato Booshi tabata bay cerca Evelyne pa puntra si Evelyne lo bay pone su mes como candidato pa bira lider y Evelyne tabata garantiza Booshi cu e no ta bay ta candidato y cu e lo sostene Booshi como lider. Booshi e dianan ey ainda a kere cu si e pone su mes candidato den e reunion di lider e lidernan di MEP lo vota pe.
For di den MEP mes a sali un rapport over di Booshi caminda tabatin 20 punto contra Booshi como lider. Su mes hendenan di partido a compila un documento cu tabata mustra cu bao di ningun circumstancia Booshi por bira lider di partido. Esaki tabata otro sla pa Booshi cu a dal e hopi duro y atrobe a pone Booshi bay tur radio y television yora con malo su mes hendenan ta trate den partido. E colmo a yega ora cu Evelyne ultimo momento a pone su mest como candidato pa bira lider y e doñonan di MEP a bisa Booshi cu e no por pone su mes como candidato pa bira lider pasobra e filenan cu tin ariba nan lessenaar por yega polis y procurador general den algun minuut.
Booshi a baha cabez pa e menaza aki y tambe e a haya e orden cu e mester sostene Evelyne como lider politico y esaki ta loke nos ta mira ta sosode awe. Un hende sin lo minimo di weso di lomba cu falta tur credibildad posibel awo ta trata di haya poco atencion door di critica politiconan drechi. Esaki en bez di sconde su cara pa hende no corda e simberguenzeria cu e a comete.


text:
Jefferson Davis
Jefferson Davis (1808-1889) a nase 3 di juni 1808 na Christian County (Kentucky), e tabata e yu mas yong dje famia Davis ku a emigrá fio Wales,e famia Davis a biba na Louisiana y Mississippi. Jefferson ku su ruman muhé Marry a bai Wilkinson Academy y despues ' la bia skol katholiko na Saint Rose Priory y na aña 1818 ' la bai College na Washington djeí ' la bai United States Military Academy (West Point). Jefferson a kasa 17 juni 1835 ku Sarah Knox Taylor ku a fayesé 3 luna despues 15 september 1835. Jefferson Davis tabata presidente di Statennan Konfederá (Den Aliansa).


text:
E di tres fase den menos di un aña Goshen Organic Farm contento cu bishita di dr. ing. Filomeno A. Marchena
Avansando ya caba pa nan di tres fase den menos di un aña
Goshen Organic Farm contento cu bishita di dr. ing. Filomeno A. Marchena (Boei)
Alto Vista, NOORD - Recientemente Goshen Organic Farm, enfoca riba cultivo organico di berdura local situa na Alto Vista, Noord a ricibi bishita di experto riba tereno di produccion di awa, profesor dr. ing. Filomeno A. Marchena (Boei).
Un di e factornan primordial di cultivo den tera ta awa, pa e motibo aki directiva di Goshen Organic Farm ta explorando diferente manera pa haci uzo di manera mas eficiente di e diferente fuentenan di awa cu tin aki na Aruba. Asina a acerca Sr. Marchena, Fundado di FESTAS kende tin mas di 25 aña den experiencia riba e tereno di produccion di awa y proceso di desalinacion di awa di lama. Sr. Marchena a wordo ricibi pa Sr. James Ocalia - Director di Goshen Organic Farm kende a duna Sr. Marchena un recorido di henter e proyecto agricultural. Un asociacion cu lo trece hopi intercambio di experticio y un investigacion profundo pa loke ta e situacion di awa aki na Aruba y eficiencia pa e plantacion organico.
“Mi ta hopi contento cu e bishita di Sr. Marchena kende tambe ta hopi exita cu nos proyecto. Pa motibo cu e ta mire tambe riba e plataforma social cu nos tin. Sr. Marchena ta mira diferente manera cu su fundacion por yuda nos y di mes manera tambe por bira un prototypo pa otro cunukeronan tambe por haci uzo di awa riba e manera mas eficiente. Sr. Marchena a presenta diferente idea entre otro, sistema di ‘reverse osmosis,’ sistema pa añadi mineralnan na e awa of di transporta awa di lama. Hunto lo nos tin cu bay wak ki direccion pa tuma y dicidi kico lo bay ta mas practico y alcansabel pa nos na e momentonan aki,” Sr. Ocalia ta conta.
Goshen Organic Farm ta casi un aña caba den operacion. E plantacion a inicia dia 28 di April 2017 unda a termina e prome fase cu ta e prome tereno di e plantacion. E di dos fase, cu ta e di dos tereno di e plantacion, tambe a keda cla y awor nan ta den nan di tres fase cu ta consisti di un area di gazebo, kiosk, y introduccion di un sistema di Aquaponics. Tur esaki, mientras e produccion di berdura diario tambe ta continua. Cultivacion di esaki ta wordo haci den tera di manera organico, uzando principionan di permaculture - e desarroyo di sistemanan ecologico di agricultura cu ta sostenibel y autosuficiente.
“Nos bista pa futuro no ta solamente pa sigui planta pa brinda pueblo berdura local, pero tambe pa crea un experiencia akinan mes cerca nos na Alto Vista 52 pa habri hende nan mente tocante nan escogencia di locual nan ta come y bebe y ki efecto esaki tin riba nos salud. Nos kier crea un experiencia di agricultura y gastronomia, uzando metodonan mas moderno pa cultiva. Mirando e reaccion di pueblo cu nos tin, den menos di un aña di existencia nos ta sumamente optimista cu nos ta riba e bon caminda,” Sr. Ocalia a termina bisando.


text:
Biblioteca Nacional Aruba ta ofrece un curso cortico di skirbi ‘Creative nonfiction’.
Biblioteca Nacional Aruba ta ofrece un curso cortico di skirbi ‘Creative nonfiction’. E curso tin duracion di 6 siman, 1 biaha pa siman. Esaki ta tuma lugar na biblioteca na Playa. E curso ta na Ingles y ta bou guia profesional di Writing coach Deedee Baarh. E curso ta costa 125 florin pa persona.
E curso ta cuminsa dialuna 6 di Augustus, registracion por via info@bibliotecanacional.aw. Ta sigui dianan August 6, 13, 20. 27 di augustus y dia 3 cu 10 di september 2018, tur sesion dialuna anochi di 5or pa 7or. Registracion ta cera 24 di juli.
Creative nonfiction ta basa riba e experencianan y memorianan unico di e autor. E ta pa conta un storia berdadero uzando obhetonan creativo y tecniconan di skirbi di fiction y poema. E ta un mescla perfecto entre e echonan real y e personal. E ta un storia berdadero skirbi den un manera bunita y interesante. No-ficcion Creativo por tuma diferente forma manera; Travel writing, personal essay, lyrical essay, memoir, autobiografianan, journalnan of blog post pa menciona algun.
Esaki ta interesante pa tur esnan cu ta gusta skirbi di nan propio experencia y ta desea di post, blog of publica di otro forma pero e por keda priva tambe den un journal. Esaki ta level1y despues ta sigui cu level 2.
Deedee Baarh a completa su Bachelor's degree na University of Central Florida y su Master's na City College of New York den Creative Writing y tin experencia amplio den diferente area di creative writing, proofreading y editing.


text:
2nd Super hero mall run na Sambil!
Fundashon Ronald McDonalds House of Charities huntu ku Sambil Shopping Mall kier a invitá boso djadumingu awor 18 di maart di 3or pa 6or di atardi pa presensia e di dos edishon di nos Super Hero Mall Run!
Aña pasa kasi 300 mucha a partisipá na e run aki y asina a kontribui ku un bon kausa! E aña aki nos ta spera mas Super Heroes!
E run ku obstakulo pa muchanan di 4-6 aña lo tuma luga parti paden kuminsando na nos stage y lo bai tin un sorpresa pa e mucha nan di 7-10 aña kual lo forma parti di un “outdoor challenge”!
Lo bai tin kanto, baile, show di magia y hopi mas pa entretené nos muchanan!
Ainda lo tin chèns pa kumpra e Super Hero Capes nan riba dia di e kareda entre 2or y 3or di atardi, mientras tin na stòck!
Tur e ganashi di e benta di e capes nan di super hero lo bai pa Fundashon Ronald McDonalds House of Charities pa asina sigui yuda nos muchanan ku ta lucha kontra di e malesa di kanser.
Nos ta spera di mira boso pa tambe por yuda konsientisa e pueblo di Kòrsou!


text:
Diadomingo, den oranan di marduga, entre 1 or y 30 cu 1 or y 50, antisocialnan a drenta den un cas na Sabana Liber y a bay cu articulonan cu no ta pertenece na nan.
E siguiente articulo ta loke nan a bay cu nan:
– 1x Sharp Roku TV 50″
– 1x Samsung Soundbar
– 1x Bose Solo 5 Soundbar
– 1x Panasonic Bluetooth Home Radio
– 1x Wallmount TV Bracket
Riba e picnan adhunto, por wak e personanan aki cu a bay cu e articulonan ariba menciona, for di un cas na Sabana Liber, Noord. Imagennan ta capta for di un camara di siguridad, y nan no ta mucho cla pa cual cara di e antisocialnan aki, bo no ta wak nan dje bon ey.
Si cualkier persona cu bin ofrece bo (so) algun di articulonana aki pa cumpra, paga tino prome cu nan no ta cosnan horta.
Laga nos ta bon ciudadano y coopera cu otro, pa asina e famia aki por haya su articulonan bek. Esun cu por tin cualkier informacion, por tuma contacto Warda di Polis Noord of cu Recherche.


text:
Pronostico di tempo pa dialuna anochi ta indica cu shelo lo ta parcialmente nubla cu un awasero pasahero. Den marduga y diamars: parcialmente nubla cu chens pa localmente un awasero
Temperatura maximo 32 grado Celsius y temperatura minimo 27 grado ceLsius.
Solo lo baha awe nochi 07:08 pm y lo sali mañan mainta 06:17 am.
Biento: modera te basta fuerte for di generalmente direccion oost; forsa 4 te 5 (20 te 39 km/ora, 11 te 21 nudo). Den dia fuerte te duro den rafaga; forsa 6 te 7 (40 te 61 km/ora, 22 te 33 nudo)
Situacion general di tempo:
Den proximo 24 ora, humedad laga atras pa un ola tropical lo pone cu temporalmente lo bay tin bastante nubia for di cual localmente por cay un awasero. Un siguiente ola tropical situa den parti oost di Caribe lo pasa den region local bayendo west den curso di awe nochi
laat pa mañan diamars. e sistema aki lo trece humedad adicional den region aumentando e chensnan pa awasero e ora ey. Mas aleu por bisa cu stof fini den aire lo reduci visibilidad un poco den e proximo dianan.
Condicion di lama:
Olanan di lama lo ta for di direccion oost cu haltura di 5 te localmente 8 pia; e olanan di mas halto lo ta na costanan oost, noordoost te noordwest di e isla. Ta suplica operadornan di boto chikito pa tene esaki na cuenta.
Fenomenonan special: ningun
Tempo tropical significante: ningun
Potencial di awasero pa proximo 24 ora: 1 te 3 mm; localmente por ta mas
Registracion di temperatura (Celsius) y awasero (mm) den ultimo 24 ora:
Airport max 31 / min 27 / 0.6
Pronostico di tempo pa proximo dianan di siman:
Parcialmente nubla cu un awasero. Biento lo ta for di direccion oost i modera te basta fuerte;
den dia fuerte te duro den rafaga; temperatura max / min lo ta: 33/27


text:
Diabierna den oranan di merdia, e Management Team di Parke Nacional Arikok a yama un reunion cu e trahadonan di Parke Nacional.
E reunion aki tabata pa asina e Management Team di Parke Nacional Arikok, encuanto e ultimo acontecimentonan. Por a nota e tension reinante den e sala.
E reunion no a dura mucho, ya cu na momento di palabra liber, e trahadonan a vocifera bon cla cu nan no tin confiansa den e Management Team di Parke Arikok. Nan a mustra e Management Team cu nan no ta acepta e splicacion di e directiva y dado momento nan a lanta bay for di e reunion. Y a reitera nan posicion cu nan no tin confiansa mas den e Management Team.
Sindicatonan tambe tabata presente y a bisa di ta para tras di nan miembronan.
No ta descarta accion di parti di trahadonan di Pake Nacional Arikok.
.


text:
Prome cu cambio di aña, Ex Prome Minister Mike Eman a insinua, cu e cartanan di retiro cu lo a wordo manda, ta trata di persecusion politico. Parlamentario Rocco Tjon a remarca, cu a bira tempo pa nos bay hiba un politica madura y nobo, stop di gaña pueblo y stop cu promesanan falso.
E Parlamentario ta bisa cu e nombracionnan aki ta resultado di un maneho iresponsabel y atrobe di un maneho di e gabinete saliente cu no ta respeta instancianan y ni departamentonan. Siman pasa e Parlamentarionan di MEP a elabora riba e situacion financiero, den cual nan a enfoca riba e situacion financiero desastroso cu por a wordo preveni, si a tene cuenta cu e consehonan cu a wordo duna door di institutonan.
“Esaki ta conta tambe pa esnan cu a haya carta, si a respeta maneho, a respeta reglanan existente, nos no lo tabata tin e situacion aki awe. Den e reacionnan di e ex Prome Minister, el a bisa cu lo ta trata di persecusion politico y cu su gabinete nunca a haci esaki, pero mester enfatisa un rato riba loke e ex mandatario a bisa cu no ta berdad, mirando e desicionnan di ministerraad di e tempo ey, caminda den e documentonan e propio ex Minister President a firma cu tur e nombracionnan cu a wordo tuma prome cu 25 di september 2009, na momento cu e Gabinete Oduber IV tabata demisionario, e nombracionnan aki a wordo anula”, Parlamentario Tjon a duna di conoce.
Cu pruebanan den man, Parlamentario Tjon a indica cu na 2009 Gabinete Mike Eman 1 a tuma e desicionnan aki, paso tabata papia di un periodo demisionario y di afscheidsbeleid, pa motibo cu tin un hurisprudencia den cual e periodo demisionario ta wordo considera entre 30 pa 90 dia prome cu elecion. Ex Prome Minster ta un hurista y mester ta bon na altura di esaki tambe, paso e mes a haci uso di esaki na 2009, pa por a manda hopi hende cas y awor e mes ta tuma e mesun desicionnan aki, esaki ta prueba di un maneho iresponsabel.
Sr. Tjon ta bisa: “Ex Prome Minister ta considera un bureau Innovatie, un Bo Bario, E MFA’nan hopi importante, si nan ta asina importante pa su persona, dicon e diferente dienstennan aki no tin un instellingsbesluit? Dicon nunca nan a wordo presupuesta? E tabata tin añanan ta atende cu e dienstennan aki cu ta asina importante, dicon nan no a wordo reglamenta, pero manera siman pasa coleganan parlamentario a trece pa dilanti, cu contractnan astronomico pa sumanan gigantesco di placa si por a wordo regla den practicamente poco dia.
Esaki Parlamentario Tjon, kemen cu un maneho iresponsabel, caminda ta purba manipula y engaña pueblo. Pa e motibo aki tambe, como lider di fraccion di MEP, Tjon ta condena e expresionnan haci pa ex Minister President y cu e gobierno nobo, lo bay hiba un politica nobo, caminda nan lo bin cu solucionnan y no lo tolera engañonan, pasobra awo a bira momento pa bay cuminsa traha hunto di berdad pa hiba Aruba pa dilanti y berdaderamento pone e ser humano central.


text:
‘Contempla e Bunitesa di Jehova’
Situacionnan dificil por afecta nos profundamente. Nan por tormenta nos mentalmente, caba cu nos energia y pone nos cuminsa mira bida na un manera negativo. Rey David di Israel di antiguedad a hay’e cu hopi situacion dificil den bida. Con el a trata cu e situacionnan aki? Den un salmo conmovedor, David a bisa: “Cu mi bos mi ta sclama na SEÑOR; cu mi bos mi ta haci suplica na SEÑOR. Mi ta desahoga mi curason su dilanti; mi ta haci mi angustia conoci su dilanti. Ora mi spirito tabata desmaya den mi, abo tabata conoce mi berea.” Si, humildemente David a acerca Jehova pa yudansa.
Ora David a hay’e cu situacionnan dificil, humildemente el a acerca Jehova pa yudansa
Den un otro salmo, David a canta: “Un cos mi a desea di SEÑOR, esey lo mi busca: cu mi por keda den e cas di SEÑOR tur e dianan di mi bida, pa contempla e bunitesa di SEÑOR, y pa medita den su tempel.” (Sal. 27:4) Maske David no tabata un levita, purba di visualis’e para pafo di e patio santo, banda di e tabernakel, e centro di adoracion berdadero. E tabata asina agradecido na Jehova cu e kier a pasa e resto di su bida na e tabernakel, of e tempel, ‘contemplando e bunitesa di Jehova.’
E palabra Hebreo cu a ser traduci como “bunitesa” ta referi na Jehova Dios su grandeza y gloria, caracteristicanan bunita pa medita riba dje. David semper a balora e areglo, of sistema, cu Dios a establece pa hende por rindi adoracion aceptabel na Dje, y pesey e tabata medita riba e areglo aki. Ta bon pa nos puntra nos mes: ‘Mi ta sinti mescos cu David a sinti?’
“MEDITA” RIBA DIOS SU AREGLO
Den nos tempo, Dios su areglo pa rindi adoracion aceptabel na dje no ta basa riba un tempel literal. Mas bien, e ta encera Dios su gran tempel spiritual; esaki ta Jehova su areglo sagrado pa rindi adoracion aceptabel na dje. * Si nos ta “medita” riba e areglo aki, nos tambe por ‘contempla e bunitesa di Jehova.’
Laga nos papia un rato tocante e altar pa ofrenda kima cu tabata fura cu koper (NW) y cu tabata situa dilanti di e entrada di e tabernakel. (Exo. 38:1, 2; 40:6) E altar ey a simbolisa Dios su boluntad pa acepta Hesus su curpa humano como sacrificio. (Heb. 10:5-10) Bo ta compronde kico esey ta nifica pa nos? Apostel Pablo a skirbi: “Tempo nos tabata enemigo di Dios nos a reconcilia cu ne pa medio di e morto di su Yiu.” (Rom. 5:10) Pues, si nos pone fe den Hesus su sacrificio, nos por tin e aprobacion di Dios y disfruta di e confianza cu E tin cu su amigonan. Si, nos lo tin un amistad, of ‘comunion, intimo cu Jehova.’
Ademas, debi cu Jehova ta ‘pordona nos picanan’, nos ta sinti nos “refresca.” (Echo. 3:19) Nos por compara nos situacion cu esun di un prizonero cu a haya pena di morto pero cu ta sinti duele di e cosnan malo cu el a comete den pasado y cu ta haciendo cambionan drastico durante e tempo cu e ta warda pa su sentencia ser ehecuta. Y un hues bondadoso ta mira e cambionan aki y ta sintie motiva pa haci e carchi di castigo di e homber aki limpi y ta kita e castigo di morto. Bo por imagina bo con alivia y contento e prizonero aki lo sintie? Jehova ta mescos cu e hues ey; e ta mustra fabor na hende cu arepenti y ta kita nan sentencia di morto.
HAYA DELICIA DEN E BERDAD
David por a tuma nota di varios aspecto di adoracion berdadero cu tabata tuma luga na e cas di Jehova. Esakinan tabata, entre otro, e reunimento di multitud di Israelita na e tent di reunion, lesamento y dunamento di splicacion di e Ley di Moises, kimamento di sencia y e sirbishi sagrado cu e sacerdotenan y e levitanan tabata rindi na Dios. (Exo. 30:
Mescos cu den pasado, nos tambe ta sinti “ki bon y ki dushi ta pa rumannan biba hunto den harmonia!” (Sal. 133:1) Actualmente, nos “hermandad” mundial ta consisti di miyones di ruman. (1 Ped. 2:17) Na nos reunionnan, nos ta lesa y splica e Palabra di Dios. Mediante su organisacion, Jehova ta percura un bon programa di instruccion spiritual pa nos. Ademas, nos tin un abundancia di literatura biblico cu nos por uza pa nos estudio personal of durante nos anochi di Adoracion Como Famia. Un miembro di e Cuerpo Gobernante a remarca: ‘E echo cu mi ta medita riba Jehova su Palabra y su nificacion y ta haci esfuerso pa compronde loke mi ta lesa ta yena mi bida cu rikesa spiritual y satisfaccion.’ Si, ‘conocemento por ta agradabel na nos alma.’
Awe tambe Jehova su sirbidornan ta acerc’e diariamente den oracion. Pa Jehova, e oracionnan sincero aki ta manera aroma di sencia dushi. (Sal. 141:2) Ta masha dushi pa sa cu Jehova ta scucha nos cu masha placer ora nos ta acerc’e humildemente den oracion! Si, esey ta agradabel na nos alma.
Moises a resa pidi Dios: “Laga e gracia di Señor nos Dios keda riba nos, y confirma e obra di nos mannan.” (Sal. 90:17) Si, si nos ta cumpli cu nos trabou di predica celosamente, Jehova ta bendiciona nos trabou. (Prov. 10:22) Kisas, nos a yuda varios hende haya e berdad. Podise nos tin varios aña ta predica e bon noticia fielmente a pesar di apatia, maleza, dolor emocional of oposicion. (1 Tes. 2:2) No obstante, nos ta “contempla e bunitesa di SEÑOR” y ta realisa cu nos Tata celestial ta balora nos esfuersonan inmensamente.
David a canta: ‘[Jehova] ta e porcion di mi herencia y mi copa. E liñanan a cay pa mi den luganan placentero; bunita ta e herencia cu ta toca mi.’ (Sal. 16:5, 6) David tabata contento cu su “porcion”, esta, e bon relacion cu e tabatin cu Jehova y e privilegio di por sirbie. Ta berdad cu nos tambe por pasa den situacion dificil mescos cu David. Pero, nos tin tambe un abundancia di bendicion spiritual. Pesey, laga nos ta contento cu nos tin e berdad y sigui “medita” semper riba Jehova su tempel spiritual.
^ par. 6 Wak E Toren di Vigilancia di 1 di juli 1996, pagina 14-24.


text:
Manera lider di MEP a anuncia e siman aki lo cuminsa oficialmente e campaña electoral di partido MEP pa eleccion 2017.
E siman aki lo lansa e prome candidato nobo pa eleccion 2017. E siman aki lo desvela e logo y slogan nobo pa campaña. E siman aki lo tin e prome materialnan di campaña.
Y e siman aki lo anuncia e vision y solucionnan di MEP. Tur esaki lo pasa durante un actividad grandi dia 17 di maart 2017 na Cede di MEP.
Un siman hopi grandi pasobra como e partido actualmente mas grandi den tur encuesta partido MEP ta sende e mecha di campaña 2017 oficialmente.
E SIMAN AKI TUR CANDIDATO NOBO TA WORDO LANSA?
Lider di MEP, Evelyn Wever-Croes a duna di conoce cu lansamento di candidatos ta algo hopi serio y delicado. Tin un strategia hopi especifico tras di esaki. P’esey no por lansa candidatonan tur parew.
Sin embargo, tur candidato nobo lo haya amplio tempo pa campaña y pa profila nan mes prome cu eleccion. E siman aki nos ta cuminsa cu lansamento di candidato y otro luna nos ta sigui.
ENCUESTANAN TA DUNA MEP GANA
Encuestanan hasi pa medionan di comunicacion ta duna MEP gana na e momento aki. MEP segun e encuestanan ta e partido mas grandi na Aruba y nos a puntra lider di MEP su opinion riba esaki.
“Nos encuestanan ta confirma esaki y naturalmente esey tin nos contento. Sin embargo, nos no ta ainda caminda cu nos mester ta y tin hopi trabou pa haci ainda. Nos ta wordo hopi bon ricibi den comunidad y mi ta hopi agradecido pa esey. Nos lo percura pa trece nos mensahe cerca tur hende na Aruba p’asina convence ainda esnan cu no ta convenci cu Aruba mester di un cambio.
Nos lo trece e cambio pa pone e ser humano central bek. Siguridad. Baha costo di bida. Enseñansa di calidad y cuido di salud digno. Aruba lo ta cla pa e cambio dia 22 di september 2017”, lider di MEP, Evelyn Wever-Croes a duna di conoce.